Матбуот ва ОАВ ходимлари куни муносабати билан байрам тадбири ўтказилди ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nМатбуот ва ОАВ ходимлари куни муносабати билан байрам тадбири ўтказилди\nЎзбекистон мусулмонлари идорасида 27 июнь – “Матбуот ва оммавий ахборот воситалари ходимлари куни” муносабати билан маърифий тадбир ўтказилди. Унда 100 га яқин мамлакатимиздаги матбуот, телевидение, радио, интернет сайтлари, ҳамкор ташкилотларнинг ахборот хизматлари ходимлари ва блоггерлар иштирок этди.\nМаросим Қуръони карим тиловати ва эзгу дуолар билан бошланди.\nТадбирда Муфтий Усмонхон Алимов ҳазратлари нутқ сўзлаб, жумладан бундай маъруза қилдилар:\n“Сиз азиз ижод аҳлини “27 июнь – Матбуот ва оммавий ахборот воситалари ходимлари куни” муносабати билан чин қалбимдан самимий муборакбод этаман. Ҳақ таолодан барчангизга сиҳат-саломатлик, ижодий фаолиятингизда ютуқ ва омадлар, оилавий бахт, хонадонларингизга тинчлик-хотиржамлик, файзу барака тилайман. Муҳтарам Президентимизнинг ташаббуслари билан аксарият соҳалар каби оммавий ахборот воситалари фаолиятида ҳам эътирофга лойиқ янгиликлар ва ўзгаришлар жорий этилди.\nАллоҳ таолога шукрки, муборак динимизни кенг ёйиш, диний-маърифий ишларни халқимизга тўлақонли етказишда Сиз каби ижод аҳлининг жуда ҳам катта ўрни бор, албатта.\nМўмин-мусулмонлар манфаати, дин ғами ва Ватан тақдирини юрагидан ўтказиб ишлайдиган Сиз каби ижод аҳлининг даъваткор сўзи, ибратли фаолияти жуда ҳам таҳсинга лойиқдир. Зеро, Қуръони азимуш-шаънда шундай марҳамат қилинади:«Эй Муҳаммад, Раббингиз йўли-динига ҳикмат ва чиройли насиҳат билан даъват қилинг! Улар билан энг гўзал услубда мунозара қилинг! Албатта, Парвардигорингизнинг ўзи Унинг йўлидан чалғиган кимсаларни яхши билувчи ва ҳидоят топганларни ҳам У билувчироқдир» (Наҳл, 125).\nШунинг учун ижод аҳлини Аллоҳ таолонинг мана шундай хитобига амал қилган ҳолда эзгуликни ёйиш, илму маърифатни тарқатишда энг гўзал услубни танлаган ҳолда имкониятлардан унумли фойдаланиш лозимдир.\nТаъкидлаш жоизки, сўнгги йилларда мамлакатимизда амалга оширилаётган ислоҳотлар тўғрисидаги маълумотларни ўз вақтида тақдим этиш, аҳолига тезкор ва тўлиқ ахборот етказиш, очиқлик ва шаффофликни таъминлашда катта натижаларга эришилди.\nҲозирги кунда ахборот хизмати ходимлари жуда ҳам муҳим шахсларга айланиб улгурди. Жамоатчилик уларнинг баёнотини кутади, уларни излайди ва қадрлайди.\nОммавий ахборот воситалари ходимларини янада фаолликка, дадилликка ва тезкорликка чақирган бўлардим. Ушбу касб эгалари энг зарур пайтда, энг зарур ва рост гапни айтиши лозим. Ахборот хизматлари ходимлари нафақат матн ёзишни, балки замонавий медиа усулларидан кенг фойдаланишлари ҳам зарурдир.\nҲозирги мураккаб даврда оммавий ахборот воситалари, жумладан, журналистлар, блогерларнинг яқин ҳамкорлиги, касбий биродарлиги, холислиги янада муҳим аҳамият касб этмоқда. Журналистлар қўлни қўлга берса, эзгу ғоялар атрофида бирлашса, ўйлаган мақсадларимизга етамиз, инша Аллоҳ.\nИмкониятдан фойдаланиб, ўта муҳим ва масъулиятли вазифаларни амалга оширишда барча оммавий ахборот воситалари вакиллари, ахборот соҳасида иш юритаётган жонкуярларимизга Ҳақ таолодан сиҳат-саломатлик, куч-ғайрат ҳамда улкан зафарлар тилайман.\nБарча ижодкор ходимларни яна бир бор касб байрамлари билан муборакбод этаман. Қаламингиз ўткир, сўзларингиз равон, чиқишларингиз таъсирчан бўлиб, доимо мўмин-мусулмонларимиз ардоғида бўлинг, барчангизга бахту саодат, ижодий ютуқлар ёр бўлсин”.\nШундан сўнг байрам тадбирига йилғилган барча ОАВ ходимлари, журналистлар, интернет сайтлари муҳаррирлари, таниқли блоггерлар, матбаачилар ва мутасадди ташкилотлар вакилларига илиқ сўзлар битилган табриклар ва эсдалик совғалари топширилди.\nДин ишлари бўйича қўмита матбуот хизмати, “Янги Ўзбекистон”, “Халқ сўзи” газеталари таҳририятлари, Ўзбекистон Миллий ахборот агентлиги, “Ҳидоят сари” кўрсатуви ижодкорлари иш фаолиятдаги алоҳида фаоллик учун Ўзбекистон мусулмонлари идораси раиси, муфтий Усмонхон Алимов ҳазратларининг қўлларидан ташаккурномаларни қабул қилдилар.\nТадбирда Ўзбекистон Журналистлари ижодий уюшмаси раиси Олимжон Ўсаров сўзга чиқиб, ОАВ ходимларини касб байрами билан табриклаб, соҳа ходимлари куни муносабати билан Ўзбекистон мусулмонлари идораси раҳбариятига миннатдорлик изҳор қилди.\nТадбир якунида муфтий ҳазратлари томонидан оммавий ахборот воситалари вакилларига ижодий баркамоллик, диний соҳа ривожи, ватанимиз тараққиёти ва халқимиз маърифатини юксалтиришни Ҳақ таолодан сўраб, хайрли дуолар қилинди.\nСўнгра тадбир иштирокчилари эсдалик учун суратга тушишди.


Аҳмадийнажод Венесуэлага сафарини бошлади\n16 январ 2021, Тошкент вақти: 17:17\nЭрон президенти Маҳмуд Аҳмадийнажод Лотин Америкаси давлатларига сафари доирасида Венесуэлага борди.\nБу унинг президентликка келганидан буён бу давлатга қилган бешинчи сафаридир.\nУни якшанба куни Каракас аэропортида Венесула расмийлари ва ҳарбийлари тантанали руҳда қарши олдилар. Сафари давомида Эрон раҳбарининг Венесуэла президенти Уго Чавес билан учрашиши кутилмоқда.\nВенесуэладан сўнг Аҳмадийнажод Никарагуа, Куба ва Эквадорга боришни режалаштирган.\nЭрон президенти сафари олдидан АҚШ раҳбарияти Лотин Америкасидаги давлатларни Эрон билан алоқаларни мустаҳкамламасликка чақирди.\nАҚШ баёнотида бунга сабаб сифатида Эроннинг айни дамда кучли халқаро босим остида экани ва шу жумладан, баҳсли ядровий дастури боис Теҳронга яна янги санкциялар қўллангани тилга олинган.


Туркия дин ишлари бўйича бошқармаси берган маълумотга кўра, 2005-2015 йиллар оралиғидаги ўн йил ичида турк мусулмонлари учун 8985 масжид ибодат учун фойдаланишга топширилган.\nЭнг кўп масжидлар улуши бу мамлакатнинг жадал ривожланаётган шаҳарларидан бири Истанбулга тўғри келади. Бу шаҳарда ҳозирги кунда 3317 масжид фаолият юритади. Дунёга донғи кетган Султон Аҳмад, Сулаймония ва Аюб Султон масжидлари ҳам шу шаҳарда жойлашган. Истанбулнинг энг баланд тепалигида эса улкан янги Чамлижа масжидининг қурилиши ўз ниҳоясига етказилмоқда.\nКиши бошига энг кўп масжид тўғри келадиган, минглаб йиллик тарихга эга Коня шаҳри жойлашган, Коня вилоятида эса 2 миллион аҳоли учун 3134 масжид фаолият юритади. Бу ерда бутун дунё мусулмонларини ўзига ром этадиган Мавлоний ва Алоуддин масжидлари жойлашган. Шу сабабдан ҳам Коня шаҳри 2016 йилда Туркия ислом туризми пойтахтига айланди.\n« Парламентнинг биринчи Шотландиялик мусулмон аъзоси: Ислом дини терроризмга қарши!\tГерманияда мактаб ўқувчиларининг ҳаммаси масжидга боришлари шарт қилинди »


00:00 / 26.01.2007 | eski savollar | 2799\nАссалому алайкум! Муҳтарам Шайх жаноблари! Аввалам бор сиз бизни қизиқтирган мавзулардаги саволларга жавоб бераётганиз учун сизга ва сизнинг оила аъзоларингизга барча самимий тилакларни йўллаб қоламиз ва навбатдаги бизни ўйлантириб келаётган саволимизни сизга йўлласак: -Исломнинг моҳияти нима? (бу савол аслида менга бир инсон тарафидан берилган эди, мен ўзим тушунганимча жавоб берсам, у инсонни қониқтирмади, кейин ўзим ҳам қизиқиб қолдим, шунга сизнинг таърифингизга муҳтожман) -Диний илм олинаётганда Қуръон оятлари ва ҳадисларни ёзишимизга тўғри келади, ана шу ёзилган варақлар, ёки эски Қуръон варақлари ёки деворларга безак учун оят ёзилиб ишланган плакатларни баъзилар ёқиб юбориш керак деса, баъзилар мозорга олиб бориб кўмиш керак дейди. Яна баъзилар том тагидаги чердакларда сақлаб қўйиш керак дейишади. Ақлга таянганимизда ёқиб юборган афзал, лекин энг тўғри жавоб қандай?\n1. Исломнинг моҳияти бандаларга икки дунё саодат йўлини кўрсатишдир. Бунинг учун керакли бирча нарсалар динимизда бор. Исломда сиз билан бизга берилган барча буйруқлар ва бизга қилинган ҳамма қайтариқлар айни шу йўлда хизмат қилади.Бу ҳақиқатни тушуниб олишимиз учун шариятнинг мақсадлари нималардан иборат?-деган саволга жавоб беришнинг ўзи кифоя. Бу саволга Ислом уммати ўн беш асрдан буён бир овоздан, Ислом шариятининг мақсадлари; динни, жонни, ақлни, наслни ва молни асрашдан иборат, деб жавоб бериб келмоқда. Бугунги кунда кўтарилаётган инсон ҳуқуқлари масалалари шу беш муҳим нарса; дин, жон, ақл, насл ва молни асраш, муҳофаза қилиш ҳақида кетмаяптими? Албатта, шу ҳақда кетмоқда. Бугунги кунда масала қилиб кўтарилаётган инсон ҳуқуқлари ҳам худди шу беш асосий нарса атрофида айланади. Ислом кишиларни бирор ишга буюрган бўлса ушбу беш нарсани асраш учун буюргандир. Ислом кишиларни бирор нарсадан қайтарган бўлса ушбу беш нарсани муҳофаза қилиш учун қайтаргандир.\n2. Мазкур нарсаларни куйдириш яхши экани фиқҳ китобларда айтилган.\nФарзандларим хаққи борми?


Электр токининг юқори кучланишидан юзлаб хонадоннинг телевизори куйди\n23 май 2019, Тошкент вақти: 15:04\nСурхондарё вилоятининг Ангор туманидаги Охунбобоев маҳалласида 3 март куни электр токида ишлаб турган барча асбоб-жиҳозлар ишдан чиқди.\nВоқеа гувоҳларининг айтишларича, 3 март куни тушдан кейин электр симларига бирданига юқори кучланишда келган ток, хонадонларда ишлаб турган барча телевизор, кондиционер, лампочка ва бошқа ускуналарни портлатиб, куйдириб юборган.\nМаҳалла расмийси 3 март куни 73та хонадонда электр жиҳозлари ишдан чиққанини айтмоқда.\nОхунбобоев маҳалласида яшайдиган, 80 яшар Абдулла Шопўлатовнинг айтишича, унинг икки телевизори 3 март куни куйиб кетган:\n- Ўғлимизнинг катта телевизори бор эди, у куйди. Кейин ўғлимиз кичик телевизорни қўйган эди, у ҳам куйди. Бунинг сабабчиси электросет, светни ўйнатиб кўп свет берган. Бориб сўрасак, суғурта қилдирганмисиз дейди. Ахир бу табиий офат эмаску, бунинг жавобгари электросет. Бизда, бу ерда, ҳеч ушлайдиган жойи қолмади. Мирзиёевнинг қишлоқ ҳудудларини ободонлаштириш ҳақидаги фармонларини бу ердагилар оёғини осмондан қилиб ижро этишмоқда. Менинг айтар гапим шу!\nОхунбобоевлик Рўзигул ўзи ва қўшниларининг барча электр асбоблари куйиб қолганини айтади:\n- Лампочкалар бирданига оппоқ бўлдию, кейин пақ этиб ёрилиб кетди. Мени телевизорим, электр ҳисоблагичим ҳам куйди. Бу биринчи бор бўлаётгани йўқ. Ҳар сафар телевизорим куйганда, янги телевизор олишимга маблағим йўқ. Қўшниларимнинг ҳам телевизорлари куйиб кетган. Битта келин дугонамиз бор, уч марта куйди телевизори. Бу бизнинг айбимиз эмаску, телевизорларимизни куйдирганлар ўрнига бошқа олиб берсин.\nЭлектр ҳисоблагич ва телевизоридан айрилган Юлдузхон ҳам электр тармоқлари идораси аҳолига етказган зарарини қоплаб бериши шартлигини айтади:\n- Телевизорим билан учётчигим пақиллаб портлаб кетди. Қўшниларимда ҳам шу аҳвол. Электр идораси келиб ҳар бир уйга кириб кўрсин, халққа қанча жабр етказганини ҳисобини олсин, электр ҳисоблагичларни ўз ҳисобидан ўрнатсин, янги телевизор олиб берсин. Биз электрдан бепул фойдаланмаймизку, биздан ҳақини ундириб олишни билади, токини ҳам ўхшатиб берсин.\nАнгор туманидаги Охунбобоев маҳалла фуқаролар йиғини котиби Эркин Гаппаровнинг Озодликка айтишича, 3 март куни содир бўлган ҳодиса барча хонадонларга катта молиявий зарар олиб келган:\n- 3 мартда кун бўйи свет ўчиб-ёниб, ўйнаб турди. Бир соат ёқади, бир соат ўчиради. Ўша пайт замикание бўлганми, иккита фаза қўшилиб қолган, оқибатда эса юзлаб оиланинг уйида электрда ишлаб турган техникалар куйиб кетди. Биз бу воқеа ортидан ишчи гуруҳ тузиб, ҳозирча 73 та хонадонни аниқладик, бирида телевизор куйган, бирида радио куйган, бирида электр ҳисоблагичлар, лампочкалар, бирида кондиционер, телефон заряд қилувчи ускуналар, нимаики токка уланган бўлса ҳаммаси куйган. Аризалар тушишда давом этмоқда. Бу воқеа юзасидан прокуратурага хат қилиб бордим, лекин прокурор аризамни қабул қилмади.\nАнгор тумани прокурори Жасур Раҳмонов Озодлик билан суҳбатда, ҳақиқатан ҳам Эркин Гаппаров 5 март куни прокуратурага мурожаат қилганини, лекин нима сабабдан унинг аризаси ўринбосари томонидан қабул қилинмаганини ҳозирча билмаётганини айтди:\n"Ўринбосарим иш билан чиқиб кетган, телефони ўчгани боис уни ҳозир тополмаяпман. Лекин бизга қилинган мурожаатлар ҳаммаси кўриб чиқилади. Жумладан, Эркин Гаппаровнинг аризаси ҳам. Биз бу ҳолатни тегишли соҳа мутахассиси иштирокида ўрганиб чиқамиз ва қонуний тўхтамга келамиз".\nАнгор электр тармоқлари идорасининг диспетчери ва унинг раҳбари Алишер Йўлдошев Озодлик қўнғироқларига жавоб бермади.\nЎзбекистонда куз-қиш мавсумида электр энергияси таъминотида узилишлар кўп бўлиши ҳақида Озодлик мунтазам хабар бериб келган.\nЎзбекистонда ҳозирги вақтда иш фаолиятида бўлган энергетика қурилмалари ўтган асрнинг ўрталарида ишга туширилган бўлиб, уларнинг деярли 67 фоизи эскирган.\nБу маълумот "Ўзбекэнерго" АЖ матбуот хизматининг баёнотида келтирилган.\nМаҳаллий сайтлар эълон қилган баёнотда айтилишича, мамлакатдаги мавжуд электростанциялар ҳам ўтган асрнинг 50-60 йилларида барпо этилган бўлиб, уларнинг аксариятида қувватлар аллақачон муддатини ўтаб бўлган. Энг янгиси ҳисобланган Тахиатош ИЭСнинг ҳам фойдаланишга топширилганига 27 йилдан ошган.\n«Ўзбекэнерго» ўз хатида электр энергияси таъминотини яхшилаш устида ишлар амалга оширилаётгани тўғрисида ёзган.\nСУРХОНДАРЁ – “Чироқ ўчиши бўйича бемалол Гиннес китобига кирсак бўлади!”\nТОШКЕНТ – “Электр кучланиши пастлигидан ҳатто музлатгич ҳам ишламаяпти”\n“Ўзбекэнерго" электр ҳақини вақтида тўламаганларга пеня солишни бошлади\nЖарқўрғондаги “Маржона” савдо мажмуасига ўт кетди (ВИДЕО)\nЭлектр-газ учун олдиндан тўлов миқдори 100 фоиздан 50 фоизга туширилди


Самарқандда ўз дўстини ўлдирган шахс уч йилга қамалди\n15:32 / 16.06.2017 13347\nЖасур билан Умид бир маҳаллада яшашади. Маҳалладагилар кўпинча шу ердаги чойхонага йиғилиб, овқатланишади, суҳбат қуришади, деб ёзади “Ҳуқуқ” газетаси.\nЎша куни ҳам чойхонага маҳалладошлар йиғилган эди. Кечқурун чойхонага Жасур ҳам кириб келди. У ҳамма билан саломлашиб, Умид ва Эркиннинг ёнига ўтирди. Ичкиликсиз томоғидан овқат ўтмайдигандек, Жасур дўконга бориб, ароқ олиб келди. Шишалар бўшагач, улар анча маст бўлиб қолди. Чойхонага йиғилганлар овқатланиб бўлиб, уйларига тарқалишди. Эркин ҳам уйига кетди.\nЖасур билан Умиднинг эса кетгиси йўқ эди. Чойхонада улардан бошқа ҳеч ким қолмади. Ширакайф йигитлар яна бир шиша ароқни бўшатишди. Икковининг ҳам оғзидан боди кириб, шоди чиқа бошлади. Ҳозиргина апоқ-чапоқ бўлиб ўтирган улфатларнинг феъли айниди. Эс-ҳуш чегарасидан буткул йироқлашган йигитлар арзимас нарсага тортишиб, бир-бирини сўка кетди. Шу пайт Жасур стол устида турган чойнакни олиб Умиднинг бошига зарб билан урди. Чинни чойнак парчаланиб кетди. Боши ёрилган Умиднинг Жасурга жавоб қайтаришга ҳоли қолмади. У бир амаллаб уйига кетди. Жасур ҳам кетишга отланар экан, ичидаги шайтон “гиж-гиж”ладими, чойхона эшигининг ойнасини бир уриб синдирди.\nКечқурун чиқиб кетиб, ярим тунда пешонаси қон бўлиб кириб келган Умидни хотини хавотирланиб кутиб олди.\n- Жасур урди, - деди Умид ғўлдираб.\n- Қайси Жасур? Нимага уради?! – сўради Гулжаҳон жиғибийрон бўлиб.\n- Йигитчиликда бўлиб туради...\nУмид шу билан жойига ётиб, ухлаб қолди. Хотини унинг юзларини артиб, пешонасидаги жароҳатга дори суртиб қўйди. Орадан ярим соат ўтиб, Умид алаҳсирай бошлади.\n- Мазангиз бўлмаётган бўлса, шифохонага олиб борайми? – деди ташвишланган Гулжаҳон.\n- Ярим кечаси болаларни ташлаб қаерга борамиз, - Умид шундай деб, яна ухлаб қолди.\nТонг отди. Умид яна жароҳат азобидан инграй бошлади. Унинг бошини қайтадан кўздан кечираётган Гулжаҳон чинни парчаларини топди. Тезда бориб қайнонасига айтди. Аёл ўғлини ким бу кўйга солганлигини билиш учун чойхонага йўл олди. Бу пайтда Умиднинг нафас олиши секинлаша бошлади. Гулжаҳон ҳамшира бўлиб ишловчи қўшниси Дилором опани чақириб келди. Ҳамшира Умидни кўриб, беҳуш бўлиб қолганлигини, тезда шифохонага олиб бориш кераклигини айтгач, “Тез ёрдам”га қўнғироқ қилишди.\nЭрталаб ўзига келиб, кўчага чиққан Жасур маҳалла посбонига дуч келди. У “Кеча Умидни бошини ёрибсан, чойхонада гиламлар қон, эшикнинг ойнасини синдирибсан”, деб айтди. Қилмишлари бундай оқибатларга олиб келишини Жасур кутмаган эди. Ичига кирган спиртли ичимлик уни шерга айлантириб, инсонийлик чегарасидан чиқарганди.\nУмид шифохонанинг жонлантириш бўлимида бир неча кун ётди. Бироқ, шифокорларнинг барча уринишлари зое кетди. Умиднинг қайта оёққа туришига умид қолмади. У олган тан жароҳати туфайли вафот этди.\nСуд жазо тайинлашда судланувчининг айбига иқрорлигини, жабрланувчилардан кечирим сўраганлигини ҳамда етказилган моддий-маънавий зарарларни тўлиқ қоплаб берганлигини инобатга олиб, Жасурни уч йил муддатга озодликдан маҳрум этди.


Айни пайтда 2 йилдан қамоқ жазосига ҳукм қилинган маҳкумаларга турма либоси (роба) кийдирилгани билдирилди.\nОзодлик мухбири Анастасия Кириленко Pussy Riot гуруҳининг қамоққа олинмаган аъзолари билан учрашди.\nШунингдек мухбиримиз 2 йил қамоқ жазосига ҳукм қилинган Pussy Riot фаоли Надежда Толоконникованинг турмуш ўртоғи ва отаси билан суҳбатда бўлди.\nАна шу учрашув асносидаги мухбиримиз ҳикоясини сизга тақдим қиламиз.\nНадежда Толоконникованинг эри Петр Верзилов ўз рафиқаси билан учрашиш учун соат олтида уйдан чиқиб¸ аëллар қамоқхонаси эшиги олдида роппа-роса соат 7 да ҳозир бўлди.\nПетр кейинги 5 ой ичида рафиқаси билан иккинчи марта учрашмоқда.\nМаҳбуса Надежда Толоконникованинг қизи 4 яшар Гера эса беш ойдан бери онасини кўрмади.\n- Мен қизимга¸ онанг турмада. Биз турмани синдириб онангни қутқарамиз деб тушунтирдим¸ дейди Петр.\nБиз Петр билан биргаликда турма биносига яқинлашдик. Деворда учрашувга келганларнинг қўлëзма рўйхати. Биз 17-рақам билан навбатга ëзилдик.\nҚоп-қоронғу¸ тор ва заҳ даҳлизда маҳкумларнинг яқинлари навбат кутишмоқда.\nНозирлар биздан олдин навбати келган зиëратчининг сумкасини титмоқда.\nУлар сумкадаги маржумак орасидан тақиқланган нарса қидиришмоқда эди.\n“Худойим Путинни ҳайда”, деб қўшиқ айтгани учун икки йилга қамалган Pussy Riot панк-гуруҳи фаоли Надежда Толоконникованинг эри Петр Верзилов ўз рафиқаси ва бошқа қизлар тушиб қолган вазиятга дунë бўйлаб билдирилаётган муносабат ҳақида бемалол гапиради. Лекин ўз шахсиятига келганда Петр камгап.\nУ 26 ëшда¸ отаси физик¸ онаси театр мунаққиди. Асли москвалик Петр МГУда ўқиган пайтида Надя (Надежда Толоконникова) билан учрашиб турмуш қурган.\nНадежда Толоконникованинг замонавий санъат ҳақидаги тушунчалари Петрга ëқиб қолгани боис у билан ҳамроз бўлишга қарор қилган.\nИсо Масиҳ ибодатҳонасидаги “тадбир”да тасвирчи сифатида иштирок этган. У Канадада 3 йил яшаган ва Канада фуқаролигини ҳам олган.\nНиҳоят Петрни чақириб қолишди. Петр бир соат давомида рафиқаси билан ҳамсуҳбат бўлди.\nПетр билан Надя орасини симтўр ўтган ойна тўсиб турибди. Улар телефонда гаплашишди.\nМаҳкумнинг ўз яқинлари билан суҳбати “эшитилиб” турилади. Шу боис ажнабий тилда гаплашиш тақиқланган.\nНадя ва Петр кузда бўладиган мухолифат тадбирлари ҳақида гаплашишди.\nҚамоқхона устидаги девор орқасидан узун яшил хоч кўриниб турар эди. Бу турма черкови устидаги хоч эди.\nАммо бу черков қулфлоғлиқ эди. Поп ота таътилга кетаëтиб калитни ўзи билан олиб кетган дейишди.\nPussy Riot қизларини қамоқда зиëрат қилган таниқли журналист Зоя Светованинг айтишича, маҳбусаларнинг маиший аҳволи ëмон эмас.\nОвқат ва нон чой сероб.\nАммо қамоқ барибир қамоқ.\nОлдин уларни ҳар кун бир соат сайрга чиқаришган бўлса¸ хозир бу 15 дақиқага туширилди дейди журналист.\nМордовияда қора сийнабандлар тақишга хозирлик.\nPussy Riot адвокати Марк Фейгин билан қамоқхонага борган кунимизнинг эртасига учрашдик.\nМарк Фейгин қизлар билан ҳукм устидан шикоят қилиш борасида маслаҳат қилганини айтди:\n- Биз суддан кейин қизларни юпатдик. Қизлар эса бизни юпатди. Қизлар охиригача курашамиз дейишди. Улар турмага боришга тайëр. Надя йиғламаяпти. Деярли йиғламаяпти.\nДавлат думасининг собиқ депутати Марк Файгин Надежда Толоконникова билан 2 йил аввал танишган эди.\nНадя Толоконникова ўшанда Марк Файгинга сиëсий тадбир¸ анъанавий пикетдан яхши деган гапни уқтирган эди.\nАйни пайтда Марк Фейгин маҳбуса қизлар учун қора рангли ички кийимлар сотиб олиш билан банд. Қамоқда фақат қора рангли кийимга изн бор дейди адвокат.\nАдвокатга кўра, Pussy Riot қизлари Мордовиядаги аëллар қамоқхонасига юборилиши мумкин.\n27 август куни Pussy Riot адвокатлари суд қарори устидан шикоят ëзишди.\nАйни пайтда улар Россия адлиясига ишонмаслигини ҳам айтиб, қарор устидан Европа маҳкамасига шикоят қилишга тайëргарлик кўришмоқда.\nШу кунларда Pussy Riot тарафдорлари бутун Россия бўйлаб ўз қаршилик ҳаракатини бошлашганини эълон қилишди.\nТарафдорлардан бири Красноярскдаги кўчалардан бир нечтасига Pussy Riot кўчаси деб кўрсаткич илиб қўйишди.\n"Биз ҳукуматдан кўра кучлироқмиз"¸ дейишмоқда Pussy Riot тарафдорлари.\n17 август куни Pussy Riot гуруҳи иштирокчилари - Надежда Толоконникова, Мария Алехина ва Екатерина Самуцевич Москвадаги Исо Масиҳ черковида Владимир Путинга қарши “панк ибодати” деб номланган перформенсни уюштиргани учун безориликда айбдор деб топилиб, икки йилга қамоққа ҳукм қилинди.


Honor V10 смартфони Geekbench’да «қўлга тушди» - Terabayt.Uz\nHonor V10 смартфони Geekbench’да «қўлга тушди»\nHuawei эртага тақдим этиши кутилаётган Honor V10 смартфонининг айрим техник хусусиятлари маълум бўлди. Geekbench бенчмаркида у Huawei BKL-AL20 номи остида тестдан ўтган.\nЎҚИНГ: Huawei’нинг ромсиз Honor V10 флагмани илк «жонли» суратларда!\nСиновдан ўтказилган қурилма Android 8.0.0 операцион тизим талқини бошқаруви остида ишлаши аниқланган, демак, у илк бор Mate 10 ҳамда Mate 10 Pro моделларида қўлланган EMUI 8.0 график қобиғига эга.\nСмартфон 1,8 ГГц такт частотасида ишловчи саккиз ядроли яккакристалли тизим билан жиҳозланган, демак, бу Huawei’нинг Kirin 970 процессори бўлиши керак. Қурилманинг тезкор хотираси эса 6 ГБ ҳажмга эга.\nЎҚИНГ: Snapdragon 835 маълумот узатишда Huawei процессорига мағлуб бўлди\nБитта ядроли тестда мазкур смартфон 1915 балл тўплаган, кўп ядроли синов натижаси эса 6558 баллни кўрсатмоқда. Мазкур натижалар Snapdragon 835 билан жиҳозланган қурилмаларнинг хусусиятларига мувофиқ келади.\nHonor V10 смартфони қўшалоқ сенсорли камерага ҳам эга бўлиши кутилмоқда. Унинг ишлаши эса, Kirin 970 таркибига кирувчи нейронли процессор шарофати билан янада яхшиланган бўлади. Huawei мазкур чипни биринчи марта Mate 10 ва Mate 10 Pro моделларида қўллаган.\n#андроид смартфон #бенчмарк #хабарлар #Huawei Honor V10


11:36 / 23.05.2017\nМанчестер шаҳридаги стадионда портлаш содир этиш орқали террорчилар яна бир бор ўзларининг манфур қиёфаларини намоён қилишди. Охирги маълумотларга кўра 22 киши ҳалок бўлди, 59 киши шифохонага ётқизилган.\nШу куни Россия ва Европанинг 24 соат давомида янгиликлар узатувчи каналларини икки соатдан ортиқ кузатдим. Ҳар иккисида ҳам деярли бир хил манзара: қон, саросима, вайрон бўлган иншоотлар, олдинги терактлар статистикаси, террорчиларнинг бутун экранни эгаллаган суратлари...\nЖараён шундай давом этаверишига кўзим етиб телевизорни ўчирдим. Бир нарса аниқ: агар ахборот узатиш айни шу шаклда давом этса – яъни теракт бўлиши билан янгиликлар каналларини ва умуман ОАВни шу мавзу буткул эгаллаб олса, бу жараён қанча давом этса ўша террорчилар ва уларнинг ҳомийлари шунча байрам қилишлари аниқ. Чунки биргина портлашни улар бажаришяпти, кейинги мақсадларга ҳеч бир қийинчиликсиз ўз-ўзидан эришишяпти. Ахир террордан мақсад фақатгина бир неча инсоннинг ҳаётига нуқта қўйиш эмас (умуман олганда бу мақсад қўйилмайди ҳам, чунки нобуд бўлганларнинг кимлигининг уларга заррача қизиғи йўқ), аксинча, айнан дунёга тарқалувчи ваҳима, инсонлар онгидаги саросима, “шаҳид” дея аталувчи камикадзеларнинг ҳар қадамда эканлигини англатиш эканлиги кундай аён-ку. Айнан ОАВ, айниқса хориж телевидениеси уларга ўзлари билмаган ҳолда шу қадар ёрдам бериб юборишадики, агар бошқа бир кампаниянинг пиар маҳсулотини ёритиш керак бўлса ва катта пул тўланса ҳам бу қадар натижаларга эришиш қийин.\nАлбатта, ахборотни яшириш ёлғон ахборот туғилишига замин яратади. Бу телеканалларнинг мақсади ҳам ғаразли эмас: бор маълумот борича берилмоқда, ҳеч нарса яширилгани, ўзгартирилгани йўқ. Аммо бир ақли пастнинг (уларни расо деб бўлмайди) қўлида автомат тутиб бегуноҳ инсонларни шунчаки отиб ташлаётгани, юк машинасида юзлаб одамларни эзғилаб кетаётгани, юзига қора ниқоб тақиб, бир бечоранинг бўғзига пичоқ тортаётгани ёки белига бомба бойлаб ўзини оломон орасига ураётгани тасвирланган лавҳаларни бот-бот қайтариб кўрсатаверишда маъни борми?\nЎша террорчининг сурати экранга катта қилиб чиқарилиб, таърифи келтирилишидан мақсад нима?\nАйнан мана шу жараёнлар шундай режалар қилиб юрган кимсаларнинг қўлтиғига сув пуркамайдими?\nҲар доим, ҳар бир жамиятдан аламзадалар бор ва улар орасидан ҳамиша ақл бовар қилмас разилликлар уюштирилаверади. Аммо уларни “қаҳрамон” қилишдан муддао борми?!\nБу ҳам бир фикр, хулоса сиздан.\nWBO чемпиони Жозеф Паркер Хьюи Фьюрини мағлуб этди


ТЕРИМЧИЛАРГА ҲУҚУҚИЙ КЎМАК – Сирдарё вилояти касаба уюшмалари ташкилотлари бирлашмаси Кенгаши\nБугун далаларда пахта хирмонини тўплаш билан банд бўлган ҳашарчилар бисёр. Ўз навбатида пахта йиғим-терим мавсумида теримчилар учун қандай шароит яратилгани, мажбурий ва болалар меҳнатига йўл қўймаслик мақсадида касаба уюшмаларининг жамоатчилик назорати ташкил қилинди. Шу кунга қадар Сирдарёда кластер, фермер хўжалиги, маҳалла, корхона, ташкилот ва муассасалардан иборат 53 та манзил ўрганилди.\nЎрганиш давомида 14 та зарур меҳнат ва дам олиш шароитларини яратиш бўйича, 276 та меҳнат шартномалари тузилмаганлиги, 71 та ҳолатда “пахта пули” ўз вақтида берилмаганлиги, 24 та ҳолатда санитария-гигиена қоидаларига риоя этмаслик қонунбузилишлари аниқланди.\nЭътиборлиси, ушбу аниқланган камчиликлар жойида бартараф этилишига эришилди. Вақтида тўланмаган 1 млн 216 минг 720 сўм терми пули ҳашарчиларга ундириб берилди.\nШунинг билан биргаликда, бирлашма бўлимларига мавсум билан боғлиқ жами 15 дан ортиқ мурожаат келиб тушди.\nЖумладан, Гулистон тумани, Зарбдор маҳалласи, Чинобод кўчаси, 23 уйда яшовчи фуқаро С.Мамирова пахта теримида иштирок этаётгани, дала шароитидан қониқмаганлигини мурожаат қилган.\nЎрганиш жараёнида, С.Мамирова “Боймирза Тошбоев” фермер хўжалиги далаларида пахта тераётганлиги, шароитлар талаб даражасида бўлмагани, яъни теримчилар учун далада иссиқ овқат, сув таъминоти яратилмагани, санитария – гигиена қоидаларига амал қилинмаётганлиги аниқланди. Ушбу камчиликлар фермер хўжалиги раҳбари томонидан жойида ҳал этилди.\nЯна бир мурожаатда Сайхунобод тумани, Бахмалсой МФЙда яшовчи фуқаро Н.Каримов турмуш ўртоғи пахта тераётганлиги, терим пули вақтида берилмаганидан шикоят қилган.\nМурожаатчининг турмуш ўртоғи З.Абдувоҳидовага 275 минг 690 сўм терим пули ундириш билан масала ҳал этилди.\nБоёвут туманига ҳашарга келган Cурхондарёлик А.Гоппоров терим пулидан сабабсиз “ушлаб” қолинганини хабар берди. 705 минг сўм ҳақ теримчи фойдасига ундирилди.\nСирдарё вилояти бўйича меҳнат ҳуқуқ инспектори\n← КАСАБА УЮШМАЛАРИ-ШИЖОАТГА УНДАДИ\nПАХТА ТЕРИМЧИЛАРИ ШАРОИТЛАРИ НАЗОРАТДА. →\n“СОҒЛОМ ОИЛА” СПОРТ МУСОБАҚАЛАРИГА СТАРТ БЕРИЛДИ\n02/02/2018 sirdaryo 0


Новагра – medu.uz – Дорилар ҳақида маълумотлар ўзбек тилида\nHome Йўриқномалар Новагра\nНОВАГРА – 50, НОВАГРА – 100\nNOVAGRA -50, NOVAGRA –100\nПрепаратнинг савдо номи: Новагра – 50, Новагра – 100\nТаъсир этувчи модда (ХНП): cилденафил цитрати\nфаол модда: силденафилга эквивалент силденафил цитрати;\nёрдамчи моддалар: натрий кроскамеллоза, сувсиз коллоид кремний, крахмал, повидон, полисорбат, тальк, магний стеарати, крахмал натрий гликоляти, натрий лаурил сульфати, микрокристалл целлюлоза, индиго карми, изопропил спирти, метилен хлориди.\n– кўк рангли, ромбсимон, плёнка қобиқ билан қопланган бир томонида 50 босиб ёзилган ва бошқа томони текис таблеткалар;\n– кўк рангли, ромбсимон, плёнка қобиқ билан қопланган бир томонида 100 босиб ёзилган ва бошқа томони текис таблеткалар.\nСилденафил цитрати специфик фосфодиэстеразанинг 5 турини (ФВЭ5) кучли ва селектив ингибиторидир. Сексуал фаолиятни рағбатлантиришда жинсий олат эрекциясининг физиологик механизми асосида ғоваксимон танага азот оксидини (NO) ажралиб чиқиши тахмин қилинади. Азот оксиди гуанилатциклаза ферментини фаоллаштиради, бу циклик гианозинмонофосфатнинг (цГНФ) даражасини ошишига олиб келади ва мувофиқ равишда, ғоваксимон тананинг силлиқ мушакларини бўшаштиради, бунинг натижасида жинсий олатда қон оқими кучаяди.\nСилденафил инсоннинг ажратиб олинган ғоваксимон танасига тўғридан-тўғри бўшаштирувчи таъсир кўрсатмайди, аммо бу тўқимага ғоваксимон танада цГМФ нинг парчаланишига маъсул ФДЭ5 ни ингибиция қилиш орқали (NO) бўшаштирувчи самарасини фаол кучайтиради.. Бу цГМФ даражасини ошишига олиб келади, бунинг натижасида тананинг силлиқ мушакларини бўшашиши ва ғоваксимон танада қон оқимини кучайиши юз беради. Шунинг учун сексуал рағбатлантириш бўлмаганида силденафилнинг тавсия этилган дозасини қўллаш самарасиздир.\nСилденафилни эректил дисфункцияга таъсири: эрекцияни (органик, рухий, аралаш) турли этиологияли бузилишлари бўлган пациентларда икки ёқлама яширин, плацебо – назоратли кесишган тадқиқотларда ўрганилган. Сексуал раҳбатлдантиришнинг натижаси плацебо билан солиштирганда силденафил буюрилгандан кейин жинсий акт учун етарли бўлган узоқ эрекцияни юзага келишидир.\nСилденфилни қон босимига таъсири: препаратни 100 мг дозада ичга қўлланганда систолик артерил босимни (АБ) максимал пасайиши ётган вазиятда ўртача 8.4 мм симоб устунини; ётган вазиятда диастолик АБ 5.5 мм. симоб устунини ташкил қилган. Нитратлар билан бир вақтда қабул қилаётган пациентларда жуда яққол, лекин худди шу тарзда АБ га ўткинчи таъсири кузатилган.\nСилденафилнинг гемадинамикага таъсири: соғлом кўнгиллиларда силденафилни 100 мг дозада бир марта қабул қилинганда ЭКГ да клиник аҳамиятли ўзгаришлар чақирмаган.\nСилденафилни кўришга таъсири: айрим пациентларда препаратни 100 – 200 мг дозада қабул қилингандан кейин 1 соатдан сўнг рангни фарқлашни (кўк/яшил) енгил ва ўткинчи бузилиши аниқланган, қабул қилингандан кейин 2 соатдан сўнг бу ўзгаришлар йўқолган. Кўзнинг рангни ажратишни бузилиш механизмида тўр пардасига ёруғликни ўтказиш жараёнида иштирок этувчи ФДЭ 6 ингибиция қилиниши бўлиб ҳисобланиши аниқланган. Силденафил кўриш ўткирлигига, контраст сезгирлигига, кўз ички босимига ёки қорачиқ диаметрига таъсир қилмайди.\nСилденафилнинг фармокакинетикаси ичга қўлланилган дозалар диапазонига боғлиқ. Препаратнинг метаболизми силденафилнинг хусусиятларига ўхшаш бўлиб, фаол метоболитларни ҳосил бўлиши билан (асосан цитохром Р4503А4 изоферменти ёрдамида) асосан жигарда рўй беради. Препарат меъда-ичак йўли орқали тез сўрилади. Уни наҳорда ичга қабул қилинган кейин максимал концентрацияси (Сmax) 30-120 минут (ўртача 60 минут) давомида эришилади. Абсалют биокираолиши ўртача 41% (25-63%) ни ташкил қилади. Силденафилни ёғли овқат билан бирга қўшиб қабул қилинса сўрилиш тезлиги камаяди; максимал концентрациясига эришиш вақти (Тmax) 60 минутга ошади, Сmax эса ўртача 29% га камаяди.\nТақсимланиш хажми (Vd) Cилденафилни тенг оғирликдаги ҳолатида ўртача 105 л ташкил қилади, бу уни тўқималарда тақсимланишини кўрсатади. Силденафил ва уни асосий циркуляциясидаги N–десметил метаболити тахминан 96% и плазма оқсиллари билан боғланади. Оқсиллар билан боғланиши силденафилнинг умумий концентрациясига боғлиқ эмас. Cилденафил қабул қилган cоғлом кўнгиллиларда препаратни қабул қилгандан сўнг 90 минутдан кейин спермада 0.0002% кам дозада (ўртача 188 нг) аниқланган.\nСилденафил асосан жигарни Р4503А4 (асосий йўл) Р4502С9 (қўшимча йўл) ва микросомал изоферментлари таъсири остида метаболизмга учрайди. Силденафилни N-десметилланиши натижасида пайдо бўлган асосий айланиб юрувчи метабилит кейинчалик метаболизмга учрайди. ФДЭ метаболитга нисбатан таъсир селективлиги бўйича силденафил билан бир хил, in-vitro шароитида ФДЭ5 га нисбатан фаоллиги эса силденафил ўзининг фаоллигини тахминан 50% ташкил қилади. Плазмада метаболит концентрацияси бундай силденафилнинг тахминан 40% ни ташкил қилади. Силденафилни организмдан умумий клиренси 41 л/с га тенг, ярим чиқариш даври эса (Т1/2) терминал босқичида 3-5 соат. Метаболит шаклида асосан ахлат билан (ичга киритилган дозани тахминан 80% и) ва кам даражада сийдик билан (ичига киритилган тахминан 13% и) чиқарилади.\nМахсус клиник ҳолатларда фармакокинетика: қон плазмасида силденафилни даражаси ошиши “концентрация вақти” (АUС) эгри чизиқ ости майдонига қуйидаги омиллар таъсир кўрсатади:\n65 ёшдан ошган (AUC 40% га ошади);\nжигар фаолиятининг етишмовчилиги (масалан; жигар циррози, 84%);\nоғир буйрак етишмовчилиги (креатинин клиренси (КК) ˂ 30 мл/мин, 100%);\n– Р4503А4 цитохром ингибиторларни – қўшимча препаратлар қабул қилиш (масалан: эритромицин 182%, саквинавир 210%).\nЖинсий алоқани қониқтируш учун етарли жинсий олатни эрекцияга эриша олмаслиги ёки уни сақлай олмаслиги билан ифодаланувчи, эрекция бузилишларини даволашда қўлланилади.\nСилденафил фақат сексуал қўзғалишда самаралидир!\nПрепарат ичга қабул қилинади. Кўпгина пациентлар учун тавсия қилинган 50 мг доза зарурати бўлганида препаратни сексуал фаолликдан тахминан бир соат олдин, ёғли овқат қабул қилингандан кейин эса – сексуал фаолликгача 1.5 – 2 соат олдин қабул қилинади.\nСамарадорлиги ва ўзлаштирилишини ҳисобга олиб – дозани 100 мг гача оширилиши ёки 25 мг гача камайтирилиши мумкин. Максимал тавсия қилинадиган қўллашлар сони – кунига 1 марта.\nНерв тизими томонидан: бош оғриғи, оқиб келишлар, бош айланиши, мушак тонусини ошиши, уйқусизлик.\nМеъда-ичак йўллари томонидан: диарея, қоринда оғриқлар, кўнгил айниши.\nТаянч-харакат тизими томонидан: умуртқа поғонасида оғриқлар, артралгия, миалгия.\nНафас тизими томонидан: бурунни битиши, фарингит, ринит, синусит, нафас йўлларининг инфекциялари, нафасни бузилиши.\nСезги аъзолари томонидан: кўришни ўзгариши (асосан объектнинг рангини енгил ва ўткинчи ўзгариши, ҳамда, ёруғликни сезишни кучайиши ва кўриш ўткирлигини бузилиши), конъюктивит.\nБошқалар: тошма, белда оғриқлар, вазодилятация белгиларини аниқлаш мумкин.\nПрепарат компонентларига ўта юқори сезучанлик. Азот оксиди донаторларини, органик нитратларини ёки нитратларнинг ҳар қандай шаклларини, доимо ёки танаффуз билан қабул қилаётган беморларга қўллаш мумкин эмас, чунки Силденафил доимо ёки шошилинч ҳолларда қўллангандаги нитраталарни гипотензив таъсирини кучайтиради. Препарат аёллар ва болалар учун мўлжалланмаган.\nCYP3A4 ингибиторлари (эритромицин, циметидин) бир вақтда қўлланганида силденафилнинг клиренси пасаяди, силденафилнинг қон плазмасидаги концентрацияси ошади. Индинавир, саквинавир, ритонавир бир вақтда қўлланганида қон плазмасида силденафилнинг Смакс ва AUC ошади, бу цитрохром Р450 тизимининг CYP3A4 изоферментларини бу препаратларнинг таъсири остида ингибирланиши билан боғлиқ.\nКетоконазол, итраконазол бир вақтда қўлланганида силденафилнинг қон плазмасидаги концентрацияси даражасини оширади. Нитратлар билан бир вақтда қўлланганида нитратларнинг гипотензив таъсири кучаяди.\nЮрак касалликларда сексуал фаоллик маълум бир хавф ҳисобланади; бунга боғлиқ ҳолда Силденафил билан даволашни бошлашдан олдин юрак-томир тизимини текширишларини ўтказиш лозим. Жинсий олатнинг анатомик деформацияси (масалан, ангуляция, кавероз фиброз ёки Пейрон касаллиги) ва приапизмнинг ривожланишига олиб келувчи касалликлари (ўроқсимон – хужайрали анемия; кўп сонли миелома ёки лейкемия) бўлган пациентларда эҳтиёткорлик билан қўллаш лозим. Қон кетишига мойиллиги бўлган пациентларда (меъда ва ўн икки бармоқ ичак яра касаллигининг зўрайиши босқичида) эҳтиёткорлик билан қўллаш лозим.\nҲомиладорлик ва лактация даврида аёлларда адекват ва яхши назоратли синовлар ўтказилмаган.\nСилденафилнинг клиник синовларида бош айланиши ва кўришни бузилиши аниқланганлиги туфайли, пациентлар препаратни қабул қилишига бўлган ўз реакцияларини автомобилни ёки механизмларни бошқаришдан олдин билишлари керак.\nСоғлом кўнгиллилардаги текширувларда, препаратни бир марталик 800 мг гача дозаларда қабул қилинганда, кутилмагандаги нохуш холатлар силденафилни кичикроқ дозаларда қабул қилгандагига солиштирганда ўхшаш бўлган, лекин кўпроқ кузатилган.\nДаволаш: дозани ошириб юборилиши ҳолларида стандарт туриб тушувчи чораларни қўллаш керак. Диализ силденафил клиренсини тезлаштирмайди, чунки силденафил плазманинг оқсиллари билан фаол боғланади ва сийдик билан чиқарилмайди.\nБлистерда 4 таблеткадан ва 1 блистер қўллаш бўйича йўриқномаси билан бирга картон қутида.\nҚуруқ ва ёруғликдан ҳимояланган жойда, 30оС дан паст ҳароратда сақлансин.


“Солиқ тўловчининг шахсий кабинетидан фойдаланиш тартиби тўғрисидаги низомни тасдиқлаш ҳақида”ги қарорга ўзгартириш ва қўшимчалар киритиш тўғрисида\n13232 Государственный налоговый комитет Республики Узбекистан 31/01/2020 15/02/2020 1\n“Солиқ тўловчининг шахсий кабинетидан фойдаланиш тартиби тўғрисидаги\nнизомни тасдиқлаш ҳақида”ги қарорга ўзгартириш ва қўшимчалар киритиш тўғрисида\nЎзбекистон Республикаси Солиқ кодексининг (янги таҳрири) 19, 56-моддаларига ҳамда Ўзбекистон Республикаси Президентининг 2019 йил 20 ноябрдаги ПҚ-4525-сон “Мамлакатда бизнес муҳитини янада яхшилаш ва тадбиркорликни қўллаб-қувватлаш тизимини такомиллаштириш чора-тадбирлари тўғрисида”ги қарорига мувофиқ Ўзбекистон Республикаси Давлат солиқ қўмитаси қарор қилади:\n1. Ўзбекистон Республикаси Давлат солиқ қўмитасининг 2017 йил 15 августдаги 2017-41-сонли “Солиқ тўловчининг шахсий кабинетидан фойдаланиш тартиби тўғрисидаги низомни тасдиқлаш ҳақида”ги қарорига (рўйхат рақами 2926, 2017 йил 5 сентябрь) (Ўзбекистон Республикаси қонун ҳужжатлари тўплами, 2017 йил, 36-сон, 972-модда) иловага мувофиқ ўзгартириш ва қўшимчалар киритилсин.\n“Солиқ тўловчининг шахсий кабинетидан фойдаланиш тартиби\nтўғрисидаги низомни тасдиқлаш ҳақида”ги қарорга киритилаётган ўзгартириш ва қўшимчалар\n1. Қарорнинг муқаддимасида “22-1-моддасига” сўзлари “19, 56-моддаларига” сўзлари билан алмаштирилсин.\nа) муқаддимасида “22-1-моддасига” сўзлари “19, 56-моддаларига” сўзлари билан алмаштирилсин;\nб) 1-банднинг учинчи хатбоши қуйидаги таҳрирда баён этилсин:\n“солиқ тўловчилар – Ўзбекистон Республикасининг Солиқ кодексига мувофиқ зиммасига белгиланган солиқлар ҳамда йиғимларни тўлаш мажбурияти юклатилган юридик ва жисмоний шахслар;”;\nв) 4-банд қуйидаги мазмундаги учинчи-тўртинчи хатбошилари билан тўлдирилсин:\n“Жисмоний шахсга, ушбу шахс якка тартибдаги тадбиркор бўлишидан ёки бўлмаслигидан қатъи назар, солиқ тўловчининг битта шахсий кабинети шакллантирилади.\nЯкка тартибдаги тадбиркор сифатида ҳисобга турган жисмоний шахс ўз солиқ тўловчининг шахсий кабинетидан якка тартибдаги тадбиркор сифатидаги ўз ҳуқуқлари ва мажбуриятларини электрон тарзда амалга ошириш учун фойдаланиши мумкин.”;\n“6. Солиқ тўловчининг шахсий кабинетидан фойдаланиш, шу жумладан уни активлаштириш ёки амал қилишини тўхтатиб туриш солиқ тўловчи томонидан ихтиёрий тартибда амалга оширилади. Бунда солиқ органлари ҳамда солиқ тўловчилар бўлган юридик шахслар ва якка тартибдаги тадбиркорлар ўртасидаги ахборот алмашинуви фақат солиқ тўловчининг шахсий кабинети орқали амалга оширилади.”;\n“Солиқ тўловчининг шахсий кабинети активлаштирилганидан кейин то унинг амал қилиши тўхтатиб турилгунига қадар давлат солиқ хизмати органлари барча ҳужжатларни солиқ тўловчига фақат унинг шахсий кабинети орқали юборади. Солиқ тўловчи ҳужжатларни давлат солиқ хизмати органларига худди шундай тартибда юборади.”;\n“11. Солиқ тўловчилар томонидан ҳужжатлар давлат солиқ хизмати органларига шахсий кабинет орқали юборилганда – жўнатилган кун, почта орқали юборилганда беш кундан кейин олинган деб ҳисобланади.”;\nё) 18-банд қуйидаги таҳрирда баён этилсин:\n“18. Давлат солиқ хизмати органлари томонидан солиқ тўловчининг шахсий кабинетига юборилган электрон ҳужжатлар солиқ тўловчи томонидан ўқиб чиқилганидан кейин, лекин ушбу ҳужжат жўнатилган санадан эътиборан уч кундан кечиктирмай олинган деб ҳисобланади.\nҲужжатлар солиқ тўловчига ёки унинг вакилига шахсан мазкур ҳужжатлар олинган сана кўрсатилган ҳолда имзо қўйдириб топширилиши мумкин.”.\nж) қуйидаги мазмундаги 22-банд билан тўлдирилсин:\n“22. Юридик шахслар томонидан даъво аризаси ва унинг иловалари жавобгарга ҳамда иқтисодий судга солиқ тўловчининг шахсий кабинети орқали электрон тарзда юборилиши мумкин.”;\nз) 22-банд тегишинча 23-банд деб ҳисоблансин.\nОлий суди раиси К.Камилов\nривожлантириш вазири Ш.Садиков\n“Солиқ тўловчининг шахсий кабинетидан фойдаланиш тартиби тўғрисидаги низомни тасдиқлаш ҳақида”ги қарорга\n(рўйхат рақами 2926, 2017 йил 5 сентябрь) киритилаётган ўзгартириш ва қўшимчалар бўйича солиштирма\nЎзбекистон Республикаси Солиқ кодексининг 221-моддасига ва Ўзбекистон Республикаси Президентининг 2017 йил 18 июлдаги ПФ-5116-сонли «Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида»ги Фармонига мувофиқ Ўзбекистон Республикаси Давлат солиқ қўмитаси қарор қилади:\nЎзбекистон Республикаси Солиқ кодексининг 19, 56 моддаларига ва Ўзбекистон Республикаси Президентининг 2017 йил 18 июлдаги ПФ-5116-сонли «Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида»ги Фармонига мувофиқ Ўзбекистон Республикаси Давлат солиқ қўмитаси қарор қилади:\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 19 (Солиқ муносабатларининг субъектлари ва ҳужжатлар алмашиш тартиби), 56-моддалари (Солиқ тўловчининг шахсий кабинети) нормаларига мувофиқлаштирилмоқда.\nУшбу Низом Ўзбекистон Республикаси Солиқ кодексининг 221-моддасига ва Ўзбекистон Республикаси Президентининг 2017 йил 18 июлдаги ПФ-5116-сонли «Солиқ маъмуриятчилигини тубдан такомиллаштириш, солиқлар ва бошқа мажбурий тўловларнинг йиғилувчанлигини ошириш чора-тадбирлари тўғрисида»ги Фармонига мувофиқ солиқ тўловчининг шахсий кабинетидан фойдаланиш тартибини белгилайди.\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 19, 56-моддалари нормаларига мувофиқлаштирилмоқда.\nсолиқ тўловчилар — амалдаги қонунчиликка мувофиқ зиммасига солиқлар ва бошқа мажбурий тўловларни тўлаш мажбурияти юклатилган жисмоний шахслар, юридик шахслар ва уларнинг алоҳида бўлинмалари;\nсолиқ тўловчилар – Ўзбекистон Республикасининг Солиқ кодексига мувофиқ зиммасига белгиланган солиқлар ҳамда йиғимларни тўлаш мажбурияти юклатилган юридик ва жисмоний шахслар;\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 20-моддасига мувофиқлаштирилмоқда.\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 56-моддаси талабларидан келиб чиқиб, учинчи-тўртинчи хатбошилари билан тўлдирилмоқда.\n6. Шахсий кабинетни активлаштириш ёки амал қилишини тўхтатиб туриш солиқ тўловчи томонидан ихтиёрий равишда амалга оширилади.\n6. Солиқ тўловчининг шахсий кабинетидан фойдаланиш, шу жумладан уни активлаштириш ёки амал қилишини тўхтатиб туриш солиқ тўловчи томонидан ихтиёрий тартибда амалга оширилади. Бунда давлат солиқ хизмати органлари ҳамда солиқ тўловчилар бўлган юридик шахслар ва якка тартибдаги тадбиркорлар ўртасидаги ахборот алмашинуви фақат солиқ тўловчининг шахсий кабинети орқали амалга оширилади.\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 19-моддасига мувофиқ таҳририй ўзгартиришлар киритилмоқда.\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 56-моддаси талабларидан келиб чиқиб, учинчи хатбоши билан тўлдирилмоқда.\n11. Шахсий кабинет орқали юборилган электрон ҳужжатнинг жўнатиш вақти электрон ҳужжат давлат солиқ хизмати органлари томонидан қабул қилиб олинган вақт деб ҳисобланади.\n11. Солиқ тўловчилар томонидан ҳужжатлар давлат солиқ хизмати органларига шахсий кабинет орқали юборилганда – жўнатилган кун, почта орқали юборилганда беш кундан кейин олинган деб ҳисобланади.\n18. Давлат солиқ хизмати органлари томонидан шахсий кабинет орқали солиқ тўловчига электрон ҳужжатлар юборилган кундан кейинги иш куни ушбу ҳужжатлар солиқ тўловчи томонидан қабул қилиб олинган кун деб ҳисобланади.\nЎзбекистон Республикасининг 2019 йил 30 декабрдаги ЎРҚ-599-сон қонуни билан тасдиқланган Ўзбекистон Республикаси Солиқ кодексининг 19-моддасига мувофиқ таҳририй ўзгартиришлар киритилмоқда ва иккинчи-учинчи хатбошилари билан тўлдирилмоқда.\n22. Юридик шахслар томонидан даъво аризаси ва унинг иловалари жавобгарга ҳамда иқтисодий судга солиқ тўловчининг шахсий кабинети орқали электрон тарзда юборилиши мумкин.\nЎзбекистон Республикаси Президентининг 2019 йил 20 ноябрдаги “Мамлакатда бизнес муҳитини янада яхшилаш ва тадбиркорликни қўллаб-қувватлаш тизимини такомиллаштириш чора-тадбирлари тўғрисида”ги ПҚ-4525-сон қарорининг 3-банди “а”-кичик бандига мувофиқ киритилмоқда.\n23. Ушбу Низом Ўзбекистон Республикаси Ахборот технологиялари ва коммуникацияларини ривожлантириш вазирлиги ва Савдо-саноат палатаси билан келишилган.


ФАРХОД ЭРМАНОВ ХОРИЖЛИК ТАЛАБАЛАР БИЛАН УЧРАШДИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ФАРХОД ЭРМАНОВ ХОРИЖЛИК ТАЛАБАЛАР БИЛАН УЧРАШДИ\n- Университетда барча шароитлар яратилган бўлиб охирги русумдаги компьютерлардан фойдаланган ҳолда бепул wi-fi орқали online дарсларда фаол қатнашяпмиз. Бундан ташқари уйдагилар билан ҳам интернет орқали гаплашиш имкони мавжуд. Зарур озиқ-овқат маҳсулотлари ҳам етарли. Навбатчи тиббиёт ҳодимлари ҳам кеча-кундуз иш фаолиятида. Аввало бизга шундай имкониятларни яратиб берган Ўзбекистон Республикаси Президенти Шавкат Мирзиёевга қолаверса вилоят ҳокимига ўзимизнинг чуқур миннатдорлигимизни билдирамиз, - дейди туркманистонлик УрДУ II-босқич талабаси Мари Худайберганова.\nВилоят ҳокими Ф.Эрманов туркманистонлик талабалар учун зарур адабиётларни туркман тилида тайёрлаш ғоясини илгари сурди. Шунингдек, талабаларга карантин қоидаларига қатъий амал қилган ҳолда кутубхоналардан самарали фойдаланиш, онлайн дарсларда фаол иштирок қилиш бўйича ўзининг тавсияларини берди.\n- Биз шундай меҳмондўст юртда таълим олаётганимиздан жуда мамнунмиз. Карантин бўлишига қарамасдан биз учун барча қулайликларни яратиб бераётган хукуматдан жуда миннатдормиз. Биз юртимизга қайтганимизда коронавирусга қарши курашиш бўйича Ўзбекистон тажрибасидан фойдаланамиз,- дейди Тошкент тиббиёт академияси Урганч филиали талабаси хиндистонлик Прагия Шри.\nУчрашувларда Ёшлар иттифоқи Хоразм вилояти Кенгаши раиси Мансур Машарипов талабаларга миллий адрас ва китоблар тақдим этди. Хоразм вилояти ҳокимлиги Матбуот хизмати


ТошИЭСдаги янги буғ-газ қурилмаси 2016 йил бошида ишга туширилади\n23:41 / 13.12.2015\nТошкент иссиқлик электр станциясидаги янги буғ-газ қурилмаси 2016 йил бошида ишга туширилади, деб маълум қилди Sputnik нашри мухбирига “Ўзбекэнерго” АЖдаги манба.\n370 мегаваттли қурилма дастлаб жорий йилнинг 4-чорагида ишга туширилиши режалаштирилганди.\nМаълумотларга кўра, қурилма лойиҳавий қувватга эришгандан кейин ёнилғининг анча тежалашига эришилади. Бугунги кунда ТошИЭСда бир киловатт электр энергия ишлаб чиқариш учун 380 грамм шартли ёнилғи сарфланаётган бўлса, янги қурилма ишга туширилгандан кейин бу кўрсаткич 240 граммни ташкил қилади. Қурилма юқори, яъни 60 фоизга яқин фойдали иш коэффициентига эга бўлади.\nЛойиҳани ишлаб чиқиш, керакли жиҳозларни сотиб олиш ва буғ-газ қурилмаси қуриш бўйича шартнома Словакиянинг Synecta ва Istroenergo Group, Чехиянинг CKD Export ва Канаданинг SNC Lavalin компанияларидан ташкил топган консорциум билан 2008 йилда тузилган. Зарурий жиҳозлар – турбина, утилизатор қозонхона, генератор ва бошқа жиҳозлар АҚШнинг General Electric компанияси томонидан етказиб берилди.\nЛойиҳанинг умумий қиймати 511 млн доллардан кўпроқни ташкил қилди. Ундан катта қисми Хитой давлат тараққиёт банки (220 млн доллар), Ўзбекистон реконструкция ва тараққиёт банки (76,2 млн доллар) ва “Ўзсаноатқурилишбанк” (27 млн доллар) берган кредитлар ҳисобига қопланди.\nТошкент ИЭСнинг қуввати 1860 МВтни ташкил қилади. Станциянинг биринчи энергоблоки 1963 йилда, охирги – ўн иккинчиси эса 1971 йилда ишга туширилган.


Юлдузни калтаклаганлар жазосиз қолиши мумкин\n17 май 2021, Тошкент вақти: 09:38\nМосквада ўзбекистонлик муслима Юлдуз Ҳақназарованинг калтакланиши юзасидан жиноят иши шу вақтгача очилмагани жиноятчилар жазоси қолиши мумкинлигини кўрсатмоқда.\nМосква Ислом университети талабаси 34 ёшли Юлдуз Ҳақназарова 11 май куни уч номаълум йигит томонидан калтакланган ва шифохонага ётқизилган эди.\nМосквадаги “Фуқаровий кўмак” ташкилоти вакили Баҳром Ҳамроев прокуратура ëки милиция ходимлари бу ишга лоқайдлик билан қараётганидан ҳайратда эканини билдирди.\n“Қонун бўйича, Россия ҳукумати, ички ишлар органлари содир этилган жиноят юзасидан тезда ишга киришиши керак. Россия ҳукумати ўзини ислом дунëси ва араб мамлакатлари билан дўст қилиб кўрсатаëтган бир пайтда бу жиноятлар очилса, Россияда ҳам мусулмонлар ҳуқуқлари бузилиши, уларга ҳужум қилинаëтгани ҳақида аниқ ҳужжат бўлади. Ҳужжат бўлмасин, деган мақсадда Россия ҳукумати бу ишни ëпди-ëпди қилишга ҳаракат қиляпти”,- деди Б.Ҳамроев.\nМосквадаги ҳуқуқ-тартибот органлари Ю.Ҳақназарованинг калтакланиши бўйича суриштирув ишлари олиб борилаётганини билдирди. Бироқ улар жиноят иши қайси моддалар бўйича очилгани ҳақида маълумот бермади.\nЮлдузнинг курсдош дугонаси Гулноранинг билдиришича, ҳуқуқ-тартибот органлари жиноят иши очишни хоҳламаяпти. Улар Юлдузнинг калтакланишини майда безорилик кўринишида расмийлаштирмоқчи ёки Юлдуз метрода ўзи йиқилиб тушгани ҳақидаги тахминларни илгари суряпти.\n11 май куни Москва метросининг “Партизанская” бекатида уч тақирбош томонидан калтакланган Юлдузнинг миясига қон қуйилган, бурни синиб, бошига жиддий жароҳат етган эди. У бир ой шифохонада даволангач, куни-кеча уйига рухсат берилган. Лекин унинг бошига жиддий тиббий жарроҳлик операцияси қилиш режалаштирган.\nГулноранинг таъкидлашича, ўша куни Юлдуз ҳижобда бўлган ва тақирбошларга бу ёқмаган.\n“Ислом.ру” сайтининг ёзишича, шифохонага, Юлдуз Ҳақназарованинг олдига Москва шаҳри Восточний округи ички ишлар бошқармаси вакили келган ва ундан калтакланишим сабаби миллий ва диний адоват эмас дейсан, деб талаб қилган.\nКейинги пайтда рус ирқчиларининг ҳаракатлари кучайгани, улардан, асосан, Марказий Осиё халқлари жабр кўраётгани кузатиляпти.\nКуни-кеча Россия президенти Дмитрий Медведев миллатчилик негизида содир этилган жиноятларга қарши қатъий курашишга ваъда берди. Лекин кўпчилик бу ваъданинг амалга ошишига шубҳа билан қараётир.


Европа тикланиш ва тараққиёт банки ўзбекистонлик тадбиркорларга грант ажратиши мумкинми?\nЕвропа тикланиш ва тараққиёт банки ўзбекистонлик...\n18.06.2018 17:34 0 174\n«Mirzo Ulugbek Innovation Center» ва Европа тикланиш ва тараққиёт банки (ЕТТБ) ҳамкорлигида инновация маркази резидентлари учун «АКТ саноатини ривожлантиришнинг замонавий тенденциялари ва Ўзбекистон АТ-компаниялари учун янги имкониятлар» мавзусида амалий семинар ўтказилади.\nТадбирда ЕТТБ вакиллари иштирок этиб, улар амалдаги инвестицион маҳсулотлар, хусусий компанияларга сармоя киритиш имкониятлари ва бозорда ўз салоҳияти ва рақобатбардошлигини ошириши учун кичик ва ўрта бизнесни техник қўллаб-қувватлаш воситалари ҳақида сўзлаб беришади. Грант ёрдами, шунингдек, ЕТТБдан маслаҳат ва эксперт ёрдами масалалари ҳам кўриб чиқилади.\nАТ-компаниялар вакиллари Европа тикланиш ва тараққиёт банки томонидан 30дан ортиқ мамлакатларда амалга ошираётган «Кичик бизнес учун консультация» дастури билан таништирилади. Ўзбекистонда у 2017 йилнинг ноябрь ойида ўз фаолиятини давом эттира бошлаганди.\nСеминарнинг махсус меҳмони ЕТТБнинг АКТ соҳасидаги эксперти Филлип Чанг. У компаниялар учун индивидуал мураббийлик машғулотларини ўтказади.\nТадбир 20 июнь, чоршанба куни Инҳа университети биносида (Б корпус) бўлиб ўтади.\nЎтказилиш вақти: 10:00дан 12:30гача (иштирокчиларни рўйхатга олиш: 9:00дан 10:00гача).\nMirzo Ulugbek Innovation Center тадбиркорлар Европа тикланиш ва тараққиёт банки ЕТТБ грант\nТаълим 27/01, 09:13\nИқтисодиёт 10/12, 09:54


Прокуратура Қарағанда яқинидаги ходимлари норозиликка чиққан фабрика бузилишини тўхтатди\nҚарағанда яқинидаги юзлаб ходимлари норозилликка чиққан кўмир тайёрловчи «KAZ Феррит» фабрикаси бузилиши суд қарорига кўра тўҳтатилди.\nКонвейер ва қуритиш бўлимининг бузилиши 9 сентябрда бошланиши керак эди, бу ўз навбатида 500га яқин киши ишлайдиган корхона фаолиятини бутунлай издан чиқарар эди.\n— Прокуратура бизга хабар бериб, суд ижрочиларидан бузилиш қонунийлиги юзасидан текширув ўтказилишини талаб қилганини билдирди, айни дамда иш тўхтатилди. Бу бизга қўшимча вақт беради, — деди Азаттиқ мухбирига «KAZ Феррит» компаниясининг юристи Асхат Ниязов.\nҚарағанда вилоят прокуратураси Азаттиқ радиосига 10 сентябр куни «KAZ Феррит» ва бошқа компаниялар ўртасидаги баҳслар юзасидан чиқарилган суд қарори тўхтатилганини тасдиқлади, суд фабриканинг ишлаб чиқариш линияси жойлашган ҳудудни мулк ери дея тан олди.\n«Оммавий ахборот воситаларида корхона ходимларининг хуқуқлари бузилиши юзасидан пайдо бўлган хабарлар ( 2020 йил 7 сентябр) инобатга олинган ҳолда Қарағанда шаҳридаги Казибек би туман прокуратураси вазиятни ўрганиши топширилди. Бундан ташқари прокуратура томонидан ижро этилиши борасидаги талаб ижро тўхтатилишига асос бўлади», — деди Азаттиқ мухбирининг сўровига жавоб берган вилоят прокурори Марат Сексембаев.\n7 сентябр куни Қарағанда яқинидаги кўмир ишлаб чиқарадиган «KAZ Феррит» фабрикасининг юзлаб ходимлари корхона худудида норозилик акциясига чиқди.\nУлар суд орқали фабрика конвейр линияси жойлашган ерга эгалик ҳуқуқини ҳимоя қилган хусусий компания талабига биноан ишлаб чиқариш цехларининг маълум қисми бузилиши юзасидан суд томонидан чиқарилган қарорга норозилик билдирдилар. Ишчилар қўлларида «Ишимизни олиб қўйманг!», «Нонсиз қоламиз!», «Фабрика тўхтаб қолишига йўл қўймаймиз!» каби шиорлар бўлган плакатларни кўтариб олишган эди.\n«KAZ Феррит» билан судлашган «СВХ-Портал» компаняси фабика жойлашган ер ҳудуди ўзларига тегишли эканлигини, улар ҳам бу ерда “ишлаш ниятида “ эканликларини билдиришди.\n7 сентябрь куни ҳодиса жойига хукумат вакиллари ва полиция ходимлари етиб келди. Хокимликдагиларнинг айтишларича, ҳозирги вазият — аввалига битта лойиҳа ташкил қилган, сўнг ажралиб кетган иккита таъсисчи ўртасидаги мулкий бахс натижасидир. Қарағанда вилоят Ер муносабатлари бўлимининг хабар қилишича, ер участкасини давлат мулкига олиш масаласи кўриб чиқилмоқда. Қўмита томонидан хокимият ва ер муносабатлари бўлимига ер участкасини давлатга қайтариш бўйича йўл қўйилган бузилишларни бартараф этиш топширилди. Агар ер давлат мулки бўлса, нима бўлишидан қатьий назар тақдим қилинган участка билан комиссия шуғулланади.


Бош сахифа > Янгиликлар > "Azizbek-Ruxsora-Business" ёрлиғи билан\nАна шундай ёрлиқлар билан келажакда ташқи бозорга ҳам йўл топамиз. Ахир маҳсулотларимиз сифати харидорларни қониқтирса, барча талабларга жавоб берса, Президентимиз, ҳукуматимиз қўллаб турса, нега яхши ниятларимизни амалга ошириш учун ҳаракат қилмайлик. Дунёнинг исталган давлати ишбилармонлари билан келишиш имкониятлари яратилган, биз, тадбиркорлар учун йўллар очиқ. 2016 йилда "Миллий банк"нинг Учқудуқ филиалидан 60 миллион сўм кредит олиб, иш бошлагандик.\nТўғри, ҳозирча ишлаб чиқаришимиз ички имкониятларимиздан келиб чиққан ҳолда бироз чекланган. Лекин келажакдаги режаларимиз катта. Айни пайтда саккиз турдаги макарон маҳсулотлар вилоятимизнинг ички бозорларига чиқарилмоқда. Ундан ташқари, НКМКнинг Учқудуқ, Зарафшон, Зафаробод, Нуробод шаҳарларидаги корхоналарини мунтазам равишда макарон маҳсулотлари билан таъминлаб турамиз.\nРоссия технологияси асосида ишлаётган ускуналаримизни ҳадемай янада замонавий ва ишлаб чиқариш қуввати юқори бўлган агрегатлар билан алмаштирамиз. Ҳозирча соатига 70 килограмм маҳсулот ишлаб чиқараётган цехда 5 киши ишлайди. Тайёр маҳсулотларимиз шу ернинг ўзида 600 грамм, 12 ва 20 килограммлик идишларга қадоқланади.\nМамлакатимизда кичик бизнес, хусусий тадбиркорликни ривожлантиришнинг ҳуқуқий базаси яратилмоқда. Бу борада қатор меъёрий ҳужжатлар қабул қилинаётир. Президентимизнинг 2017 йил 19 июндаги "Бизнеснинг қонуний манфаатлари давлат томонидан муҳофаза қилиниши ва тадбиркорлик фаолиятини янада ривожлантириш тизимини тубдан такомиллаштиришга доир чора-тадбирлар тўғрисида"ги Фармони ҳам биз учун янада янги имкониятлар эшигини очади. Албатта, бу борадаги барча Фармон, қарор ва қонунларнинг амалда татбиқ этилиши хусусий мулк ва тадбиркорлик ривожига йўл очиб, чет эл инвестициялари кенг жалб қилиниши ва маҳаллий ишлаб чиқарувчиларнинг ташқи бозорларга чиқишларига хизмат қилади.\n"Azizbek-Ruxsora-Business" хусусий корхонаси раҳбари.\nКўрилганлар сони: 3993


Бозор қимматлиги халқни норози қилмоқда\n06 май 2021, Тошкент вақти: 14:27\n“Uznews.net” сайти тарқатган хабарга қараганда, Тошкент шаҳридаги “Кадишев” бозорида аҳоли нарх-навонинг қимматлиги боис оммавий норозилик ўтказган.\n“Кадишев”даги картошка можароси” сарлавҳали мақолада ёзилишича, Наврўз байрами арафасида “Кадишев” озиқ-овқат бозори ҳудудида харидорларнинг бозордаги маҳсулотлар қимматлигига норозилик билдириб ўтказган оммавий митинги натижасида бир қанча савдо расталари синиб, айрим харидор ва савдогарлар енгил тан жароҳати олган.\nВоқеа картошкани арзонроқ сотишни сўраган харидорнинг сотувчидан салбий жавоб олиши натижасида келиб чиққан. Воқеага бошқа харидорлар ҳам аралашиб, улар бозор маъмуриятидан нарх-навони арзонлатишни талаб қилган. Иш муштлашишгача бориб етган ва бир неча одам милиция бўлимига олиб кетилган.\n“Кадишев” озиқ-овқат бозори директори ўринбосари Дамир Киндербоев “Озодлик” билан суҳбатда бозор ҳудудида норозилик митинги бўлганини инкор қилди. У “Кадишев” унча қиммат бозор эмаслиги, бу ерда картошка 450 сўм, карам 1000 сўмгача, пиëз 200 сўм, сабзи 200-300 сўм туришини айтди.\nЛекин маълум бўлишича, “Кадишев” бозоридаги нархлар Дамир Киндербоев айтган нархлардан анча юқори. Жумладан, нафақат “Кадишев”да, балки Ўзбекистоннинг бирорта бозорида ҳам 450 сўмга картошка топиш амри маҳол эканини билдирди суҳбатдошлардан бери.\n“Кеча мен бозорга бориб келдим. Картошка 600-650 сўм, баъзи жойларда ҳатто 1000 сўм. Ўзи олдин ҳам қиммат эди, ҳозир бутунлай кўтарилиб кетди”,- деди суҳбатдош.\nЎзбекистон бозорларида нарх-наво ошишининг иккита асосий сабаби борлиги маълум бўлди. Биринчидан, кўпчилик аҳолининг баҳорга ғамлаган маҳсулотлари бу йилги қаҳратон қишда музлаб қолиши натижасида сабзавот ва полиз маҳсулотлари тақчиллиги юзага келган. Иккинчидан, 1 апрелдан бошлаб бюджет ташкилотлари ишчи-хизматчиларининг ойлик маошлари, нафақа ва стипендиялар миқдори 12 фоиз оширилгани ҳам бозорга таъсир кўрсатган.\nСамарқандлик Комилжон Ашуров Ўзбекистонда ойлик маошлар оширилиши эълон қилиниши билан бозорлардаги нарх-наво икки, уч баробар қимматлаб кетиши одатий ҳол эканини таъкидлади.\n“Инфляциянинг ўзи ҳамма нарсани еб кетяпти. Бу фойда эмас, баттар зарар бўляпти. Ўтган йили Рамазон ойларида 1 кг буғдой 200-250 сўм эди. Ҳозир 1 кг буғдой 700 сўм туради. 3 баробар қимматлаган. Оширилган ойлик ҳеч қачон фойдага юрмайди. Фақат аксига бўляпти”,- деди К.Ашуров.\nТаҳлилчилар фикрича, нарх-навонинг ошиши турмуш даражаси ночор бўлган аҳоли қатламининг чўнтагига тўғри келмаяпти ва бундан “Кадишев” бозоридаги каби воқеаларнинг кўпайиши мумкинлиги тахмин қилинади.


Грецияда қирғоқлари яқинида қочқинлар қайиқлари ҳалокатга учраб, 5 бола чўкиб кетди\n08:45 / 29.10.2015\nШунингдек, бу ҳодиса туфайли яна икки киши ҳалок бўлган.\nҚутқарув амалиётлари давомида 200дан ортиқ киши сувдан чиқариб олинган.\nБироз олдинроқ, Халқаро миграция ташкилоти 2015 йилнинг бошидан буён Европага Ўрта Ер денгизи орқали Яқин Шарқ ва Африкадан 704 минг 227 киши ўтгани ҳақида маълум қилганди. 3257 киши Европага ета олмасдан, сувга чўкиб кетган.\nҚайд этилишича, Туркия ва Греция орасидаги ҳудуд доимий шамоллар туфайли кема ва қайиқлар ҳаракати учун хавфли ҳудуд ҳисобланади. 2015 йилнинг 10 ойида Греция ҳудудига жами 560 минг 683 нафар қочқин кириб келган.


Коста-Рикада болаларни коронавирусга қарши эмлаш мажбурий бўлди\nКоста-Рика 5 ёшдан 11 ёшгача бўлган болаларни коронавирусга қарши эмлашни мажбурий қилган дунёда биринчи мамлакат бўлди.\nТОШКЕНТ, 7 ноя — Sputnik. Коста-Рика 5 ёшдан 11 ёшгача бўлган болаларни коронавирусга қарши эмлашни мажбурий қилган дунёда биринчи мамлакат бўлди, деб ёзади РИА Новости.“Болалар ва ўсмирларнинг манфаатларини таъминлаш тамойилига мувофиқ <...> Эмлаш ва эпидемиология бўйича Миллий комиссия барча вояга етмаганлар учун коронавирусга қарши эмлаш мажбурий бўлиши тўғрисида қарор қабул қилди”, - дейилган мамлакат ССВ баёнотида.Коста-Рика 5 ёшдан 11 ёшгача бўлган болаларни эмлашни 2022 йил март ойида бошлашни режалаштирган. Мамлакат ССВ маълумотларига кўра, 12-19 ёшдаги ўсмирларнинг 73 фоизи аллақачон камида битта доза билан эмланган. Ҳукумат болаларни эмлаш учун Pfizer вакцинасининг тўрт миллионча дозасини харид қилади.Россияда ҳам 12-17 ёшдаги ўсмирлар учун “Спутник V” вакцинасининг тадқиқотлари ўтказилмоқда. Тадқиқотлар бу вакцина билан икки марта эмланиш яхши ҳужайра иммунитетини шакллантиришга қодирлигини кўрсатган. Препарат ўзининг хавфсизлигини кўрсатган.Ўзбекистонда 4 ноябрь ҳолатига кўра, 254 017 нафар 12 ёшдан 18 ёшгача бўлган болалар Pfizer вакцинаси билан ихтиёрий равишда эмланган.\nэмлаш, коста-рика, болалар\n© Sputnik / Александр Кряжев / Фотобанкка ўтишШприц\nКоста-Рика 5 ёшдан 11 ёшгача бўлган болаларни мажбурий эмлашни 2022 йил март ойида бошлашни режалаштирган.\nТОШКЕНТ, 7 ноя — Sputnik. Коста-Рика 5 ёшдан 11 ёшгача бўлган болаларни коронавирусга қарши эмлашни мажбурий қилган дунёда биринчи мамлакат бўлди, деб ёзади РИА Новости.\n“Болалар ва ўсмирларнинг манфаатларини таъминлаш тамойилига мувофиқ <...> Эмлаш ва эпидемиология бўйича Миллий комиссия барча вояга етмаганлар учун коронавирусга қарши эмлаш мажбурий бўлиши тўғрисида қарор қабул қилди”, - дейилган мамлакат ССВ баёнотида.\nКоста-Рика 5 ёшдан 11 ёшгача бўлган болаларни эмлашни 2022 йил март ойида бошлашни режалаштирган. Мамлакат ССВ маълумотларига кўра, 12-19 ёшдаги ўсмирларнинг 73 фоизи аллақачон камида битта доза билан эмланган. Ҳукумат болаларни эмлаш учун Pfizer вакцинасининг тўрт миллионча дозасини харид қилади.\nCOVID-19ни енгишда ўзбекча кураш сирлари – эпидемиологлар билан эксклюзив интервью\n4 Ноябр, 14:14\nРоссияда ҳам 12-17 ёшдаги ўсмирлар учун “Спутник V” вакцинасининг тадқиқотлари ўтказилмоқда. Тадқиқотлар бу вакцина билан икки марта эмланиш яхши ҳужайра иммунитетини шакллантиришга қодирлигини кўрсатган. Препарат ўзининг хавфсизлигини кўрсатган.\nЎзбекистонда 4 ноябрь ҳолатига кўра, 254 017 нафар 12 ёшдан 18 ёшгача бўлган болалар Pfizer вакцинаси билан ихтиёрий равишда эмланган.


Ўзбекистон Республикаси Олий Мажлиси билан Европа парламенти ўртасидаги алоқалар Ўзбекистон Республикаси ва Европа Иттифоқи ўртасида шериклик ва ҳамкорлик тўғрисидаги Келишув асосида йўлга қўйилган бўлиб, мазкур ҳужжатда парламент даражасидаги сиёсий мулоқотлар Парламент ҳамкорлиги қўмитаси доирасида амалга оширилиши белгилаб қўйилган.\nШунга мувофиқ, 1999 йилда Ўзбекистон — Европа Иттифоқи парламент ҳамкорлиги қўмитаси ташкил этилди. Олий Мажлис ва Европарламент ҳамкорлигини, хусусан, Ўзбекистон — Европа муносабатларини фаоллаштириш унинг муҳим вазифаси ҳисобланади. Шунингдек, қўмита мамлакатимизнинг турли даражадаги ташаббусларини Европа парламенти ҳамда Европа Иттифоқида илгари суришда кўмаклашади.\nҚўмита воситасида Европа парламенти депутатлари Ўзбекистонда сиёсий ва иқтисодий соҳаларда амалга оширилаётган ислоҳотлардан хабардор қилинмоқда. Қўмита Ўзбекистон парламенти ҳамда Европарламент томонидан ташкил этиладиган турли халқаро тадбирларни ўтказишда ҳам ёрдам кўрсатиб келмоқда.\nДавра суҳбатида келгусида Олий Мажлис ва Европарламент ўртасидаги муносабатларни янада ривожлантириш, Ўзбекистон билан Европа Иттифоқи ўртасидаги савдо-иқтисодий ҳамда инвестициявий ҳамкорликни чуқурлаштириш, шунингдек, тараққиётга кўмаклашиш масалалари бўйича Ўзбекистон — Европа Иттифоқи ҳамкорлиги масалалари муҳокама қилинди.\nИштирокчиларга Ўзбекистонда демократик давлат қуриш борасида олиб борилаётган ислоҳотлар ҳақида кенг маълумотлар берилди. 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тақдимоти ўтказилди.\nЕвропа парламенти аъзолари Ўзбекистон иқтисодиётининг ўсиш суръатлари, тузилмаси ва салоҳияти, бизнес юритиш учун яратилган ҳуқуқий кафолатлар, ялпи ички маҳсулотда кичик бизнес ҳамда хусусий тадбиркорлик улушининг ортаётгани ҳақида хабардор қилинди. Демократик жараёнларни амалга ошириш ва жамиятнинг ривожланишида Ўзбекистон Республикаси Олий Мажлисининг ўрни ортиб бораётгани, миллий парламент фаолиятининг асосий йўналишларига алоҳида эътибор қаратилди.\nЕвропарламент депутатлари ҳам Европа мамлакатларида содир бўлаётган сиёсий ва ижтимоий-иқтисодий жараёнларга доир маълумотларни тақдим этди. Айни чоғда улар Ўзбекистонда турли соҳаларда олиб борилаётган ислоҳотларнинг натижаларига ижобий баҳо бердилар. Қолаверса, ўз чиқишларида Ўзбекистоннинг Марказий Осиё минтақасида хавфсизлик ва барқарорликни таъминлаш, савдо-иқтисодий ҳамкорликни ривожлантириш йўналишларидаги ўрнига алоҳида тўхталиб ўтишди.\n— Биз 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳақида батафсил маълумотга эга бўлдик, — деди Европа парламенти депутати Ю. Винклер. — Қайд этиш жоизки, Ҳаракатлар стратегиясида белгиланган устувор йўналишлар ЕИ учун ҳам жуда долзарб. Иқтисодиётни ривожлантириш, янги иш ўринлари яратиш ҳисобига аҳолининг бандлигини таъминлашга тааллуқли масалалар шулар жумласидандир. Одамлар, хусусан, турли миллат ва элатлар вакиллари билан мулоқот ўрнатилганлигини муҳим воқеа сифатида алоҳида таъкидлаш ўринлидир. Бизнинг делегациямиз мамлакатингизда амалга оширилаётган кенг кўламли ислоҳотларни ўрганди. Уларни ижобий баҳолаган ҳолда, яна шуни таъкидламоқчимизки, кўзда тутилган вазифалар аниқ натижага қаратилгани билан эътиборга молик. Биз Ўзбекистонга ҳурмат билан муносабатда бўламиз ҳамда мўлжалланган лойиҳаларни рўёбга чиқаришни қўллаб-қувватлашга, изчил ҳамкорлик қилишга тайёрмиз.\n— Европа Иттифоқи Ўзбекистон ҳақида кенг кўламдаги маълумотга эга бўлишга ҳаракат қилади, — деди Европа парламенти депутати И. Эртуг. — Шу боис мулоқот ва очиқлик халқаро ҳамжамият учун муҳим роль ўйнайди. Ўз-бекистоннинг Европа Иттифоқи билан ҳамкорликни янада ривожлантириш бўйича дадил қадамлари, шу жумладан, пар-ламентлараро ҳамда бошқа турли ташкилотлар фаолиятида иштирокини юқори баҳолаймиз. Ўзаро ахборот алмашинуви мулоқот ва ҳамкорликни мустаҳкамлашга имкон беради. Шу жараёнда, шубҳасиз, парламент фаолияти муҳим ўрин эгаллайди. Тадбир доирасида Ҳаракатлар стратегияси тақдимоти шундан далолат берадики, Ўзбекистон кенг кўламли ислоҳотларни изчил рўёбга чиқаришга, хусусан, унда белгиланган муҳим вазифалардан бири — парламент ролини мустаҳкамлашга киришди. Европарламент вакили сифатида айтишим жоизки, Ўзбекистон парламенти билан ҳамкорлик қилиш биз учун долзарб ҳамда устувор йўналиш ҳисобланади. Негаки, мамлакатингиз ўзининг географик жойлашуви жиҳатидан Марказий Осиё минтақасида муҳим ўрин тутади.\nЙиғилишда парламентлараро ҳамкорликни янада кучайтириш, қонун ижодкорлиги фаолиятида ўзаро тажриба алмашиш ва халқаро тадбирларни ҳамкорликда ўтказиш юзасидан таклифлар ишлаб чиқилди.\nМазкур рукндаги бошқа мақолалар: « Ўзбекистон — Хитой: сиёсий мулоқотлар янада фаоллашмоқда\tЎзбекистон Республикаси Олий Мажлиси Сенати Кенгашининг мажлиси тўғрисида ахборот »


Сиз шикоят қилаётган моддий ҳаётингиз ким учундир катта орзулардан биридир.\nҚўлингизда оз бўлса ҳам молу давлат бўла туриб, ношукрлик қилманг! “Йўқ, йўқ” деб шикоят қилманг! Фаришталар “омин” дейишса, ростдан ҳам йўқ бўлиб қолади. “Менда 100 минг сўм бўлса ҳам бор, 50 минг сўми борлар қанча. Ўшалар жим юрибди-ку, дод-вой қилмаяпти-ку” денг.\nИнсон борига шукр қилса, ўша борига яна қўшилиб, зиёда бўлади. Агар ношукрлик қилса, боридан ҳам айрилади.\nУнутманг! Фақирлар фақат Рамазонда эмас, кейин ҳам топилади. Садақа қилингани учун савоб Рамазондан кейин ҳам берилади. Динимиздаги инфоқ, эҳсон, садақага бўлган тарғиб Рамазон ойидан кейин ҳам амалдадир.\nФақирга ёрдам қўлини чўзсак, фақирнинг ҳам, бизнинг ҳам Роббимиз бўлган Раззоқ бизга ёрдамини ато этади, гуноҳларимизни мағфират қилади.\n“Садақани ошкора қилсангиз қандоқ ҳам яхши. Агар махфий қилсангиз ва фақирларга берсангиз, бу сиз учун яхшидир. Сиздан гуноҳларингизни ювади. Ва Аллоҳ қилаётган амалларингиздан хабардордир” (Бақара сураси, 271-оят).\n“Садақа” сўзи “тасдиқловчи” деганидир. Нимани тасдиқлайди? Сизнинг охиратга бўлган иймонингизни тасдиқлайди. Сизнинг “Мен бу фақирга 10 минг сўм беряпман. Аллоҳ насиб этса, бунинг савобини 10 баробардан 700 баробаргача кўпайтирилган ҳолда охиратда оламан” деган ишончингиз, иймонингизни тасдиқлайди!\nАзизлар, атрофимизга бир назар солайлик! Ён қўшнимиз ифторлик ва саҳарликда нима еяпти? Биз каби таом еяптими ёки бир бурда нон, гўштсиз шўрва билан оғзини беркитяптими? Унинг ҳам ифторлик дастурхони бизникига ўхшаб тўлиб турибдими ёки фақирона дастурхон атрофида ўтирибдими?\nҚариндошларимиз орасида қийналганлар йўқмикин? Бундан хабаримиз борми ёки ишимиздан ортмай, кимнинг қандай шароитда яшаётганидан бехабармизми?\nСавоблар кўпайтириб бериладиган ойдамиз. Келинг, озгина ҳиммат қилайлик! Ишонинг, ҳамёнингиздан кетган пул сизнинг бойлигингизни ҳеч қачон озайтирмайди. Аслида бойлигингизга бойлик қўшилишига сабаб бўладигани айнан ўша пулдир!\nПайғамбаримиз соллаллоҳу алайҳи васаллам “Садақа бериш туфайли банданинг моли асло камайиб қолмайди!” деганлар. Бу гапни ҳавои нафсидан сўзламайдиган, ҳар бир гапи Аллоҳнинг ваҳийси, кўрсатмаси билан бўладиган зот айтганлар.\nАллоҳ гуноҳларимизни кечирсин! Рўзаларимизни қабул айласин! Ҳимматимизга ҳиммат қўшсин! Қўшниларимиз ва қариндошларимиз, умуман, барча диндошларимиз бизнинг мурувватимиздан, саховатимиздан хурсанд бўлишсин! Ўзимиз эса охиратда улкан савоблардан шод бўлайлик!\nМақолани Нозимжон Ҳошимжон тайёрлади\nДругие материалы в этой категории: « Айрим фактлар\tСаҳобалар ҳаётини ўрганайлик! »


Александр Касьян: “Бу сафар ғалаба тўпини киритиш ниятидаман”\n29 сентябрь, 2019, 09:05 354\nУ наманганлик мухлисларни стадионга чорлади.\nХабарингиз бор, Coca Cola Суперлига 21-туридан ўрин олган баҳсда “Навбаҳор” ўз майдонида Самарқанднинг “Динамо” клубини қабул қилади. Мазкур ўйиндан олдин "лочинлар"нинг россиялик ҳужумчиси Александр Касьян бўлажак учрашув борасида клуб матбуот хизматига қисқача интервью берди.\n- Бўлажак ўйинга тажрибали мураббий Андрей Антанасович Канчельскиснинг қўл остида жиддий тайёргарлик кўряпмиз ҳамда майдонга фақат ғалаба иштиёқида тушамиз.\nТўғри, 1 октябрь кунги баҳс жамоамиз учун осон кечмайди. Боиси, “Динамо” клуби турнир жадвалининг қуйи поғонасида бормоқда ҳамда Суперлигада “жон сақлаб қолиш” учун рақибимизга очко сув ва ҳаводек зарур. Бундан ташқари, самарқандликлар Наманганга янги бош мураббий бошчилигида ташриф буюришади ва унинг дебют ўйинида ўзларининг бор маҳоратларини намойиш этишга ҳаракат қилишади. Шунинг учун бўлажак баҳснинг кескин курашлар остида кечиши эҳтимоли юқори.\n“Навбаҳор” 2-даврада мухлислар кутган ўйинни намойиш этолмаяпти. Шунингдек, мен ҳам анчадан буён майдонни голсиз тарк этяпман. Бўлажак ўйинда ушбу нохуш анъанага чек қўйиш, “Динамо” дарвозасига тўп киритиб, жамоамизнинг ютуғига муносиб ҳисса қўшиш учун барча имкониятимни ишга соламан.\nЁдингизда бўлса, биринчи даврада кечган Самарқандда бўлиб ўтган баҳсда гол уриб, ҳисобни тенглаштиришга муваффақ бўлгандим (Сoca Cola Суперлига 6-туридан ўрин олган ўша баҳсда жанговар дуранг – 2:2 ҳисоби қайд этилганди).\nНаманганда “Динамо” дарвозасига урадиган бу сафарги голим эса “Навбаҳор”га ғалаба келтиради, деган умиддаман.\nИшқибозлардан эса бизни бўлажак ўйинда муносиб қўллаб-қувватлашларини тилаб қоламн. “Навбаҳор” – “Динамо” учрашувига ташриф буюриб, бизни 12-ўйинчи сифатида қўллаб-қувватланг, азиз мухлислар!\nАлбатта стадиондан туриб куллаб-кувватлашимизга худо хохласа шубхамиз йук.\nНиятинг йулдошинг булсин, "галаба тупи" эмас туплари десанг хам сенга ярашаверади.


Ўзбекистон Республикаси Президенти Шавкат Мирзиёевнинг Қандим газни қайта ишлаш мажмуасининг ишга туширилишига бағишланган тантанали маросимдаги нутқи - Уч илдиз\nҚандим газни қайта ишлаш мажмуаси очилди\nБухоро вилоятида 19 апрель куни Қандим газни қайта ишлаш мажмуасининг ишга туширилишига бағишланган маросим бўлиб ўтди.Маросимда Ўзбекистон Республикаси Президенти Шавкат Мирзиёев иштирок этди.\nЎзбекистон узоқ муддатли лойиҳаларни амалга ошириш имконини берадиган муҳим углеводородли салоҳиятга эга. Ҳисоб-китобларга кўра, Марказий Осиёдаги барча минерал захираларнинг учдан бир қисми Ўзбекистонда жойлашган. Мамлакатимиз газни қазиб чиқариш бўйича дунёнинг илғор йигирматалигига киради.\nБугунги кунда Ўзбекистон нефть-газ саноати нафақат ер ости бойликларини қазиб олиш, балки хомашёни қайта ишлаш ва маҳсулот ишлаб чиқарувчи мажмуалар тизимига айланди. Бу тармоқ юксак ривожланган саноат ички ва ташқи бозорларда талаб юқори бўлган маҳсулотлар ишлаб чиқариш ва сотиш бўйича қатор йирик корхоналарни бирлаштирди.\nҲозирги босқичда тармоқнинг асосий иқтисодий йўналишларидан бири углеводород хомашёсини чуқур қайта ишлаш ва ундан қўшимча қийматга эга маҳсулотлар ишлаб чиқариш, хорижий инвестицияларни жалб этиш ҳамда экспорт географиясини кенгайтириш ҳисобланади. Бу борадаги лойиҳаларни амалга ошириш учун мамлакатимизга нефть ва газни қазиб чиқаришда етакчи қатор йирик чет эл компаниялари жалб этилмоқда. Россиянинг “Лукойл” нефть компанияси билан ҳамкорликда “Қандим-Хаузак-Шоди-Кўнғирот” маҳсулот тақсимоти битими доирасида бунёд этилган Қандим газни қайта ишлаш мажмуаси улардан биридир.\nТаъкидлаш жоизки, Қандим газни қайта ишлаш мажмуаси муддатидан 8 ой аввал қуриб битказилди. Бундан роппа-роса икки йил илгари 2016 йил 19 апрелда Қандим газни қайта ишлаш мажмуаси қурилиши бошланишига бағишланган маросим бўлиб ўтган эди. Унда Шавкат Мирзиёев иштирок этган эди. Мажмуа ва инфратузилма объектларини барпо этишда 10 мингга яқин ишчи-мутахассис қатнашди. Корхона фойдаланишга топширилгач, 2 мингдан ортиқ доимий иш ўрни яратилди.\nҚандим газконденсат конлари гуруҳи негизида бунёд этилган мазкур саноат корхонаси Ўзбекистон – Россия ҳамкорлигининг юксак намунасидир. Унинг ишлаб чиқариш қуввати йилига 8,1 миллиард куб метр табиий газни қайта ишлашга мўлжалланган. Мажмуа тўла қувват билан ишлаганда 212 минг тонна соф олтингугурт, 134 минг тонна барқарорлаштирилган газ конденсати олинади, тозаланган табиий газ экспортга йўналтирилади.\nҚандим газни қайта ишлаш мажмуасига газ қазиб олиш ва йиғиш тизими, иккита газни қайта ишлаш технологик тармоғи, маҳсулотларни ортиш ва ташиш учун терминаллар, магистрал газ қувури орқали табиий газни экспорт қилиш ҳамда муҳандислик ва энергоресурслар билан таъминлаш қурилмалари киради. Бу ерга газ иккита табиий газ йиғиш пунктига бирлаштирилган 114 қудуқдан келади.\nЛойиҳа доирасида Қоракўл туманининг олис чўл ҳудудида 1 минг 150 кишига мўлжалланган замонавий шаҳарча бунёд этилди. У ерда ишчиларнинг яшаши ва дам олиши учун барча шароит яратилди. Бундан ташқари, 500 километрлик технологик ва қувур тармоқлари, 280 километрдан ортиқ йўллар, 50 километрлик темир йўл, 272 километрлик электр узатиш линиялари барпо этилди.\nКорхона маъмурий биносида мажмуанинг ишга туширилишига бағишланган маросим ўтказилди. Унда Россия Федерацияси энергетика вазири Александр Новак, “Лукойл” компанияси президенти Вагит Алекперов, дипломатик корпус, давлат ва жамоат ташкилотлари вакиллари, завод ишчи-муҳандислари, ёшлар, миллий ва хорижий оммавий ахборот воситалари ходимлари иштирок этди.\nДавлатимиз раҳбари Ҳаракатлар стратегиясига мувофиқ амалга оширилаётган ишлар саноатнинг етакчи йўналишларини изчил ривожлантиришга хизмат қилаётганини таъкидлади. Ёқилғи-энергетика тармоғига тўғридан-тўғри хорижий инвестициялар жалб этилаётгани, Қандим газни қайта ишлаш мажмуаси Ўзбекистон билан Россия ҳамкорлиги барча соҳада жадал ривожланиб бораётганининг ёрқин намунаси эканини қайд этди.\n“Лукойл” компанияси президенти Вагит Алекперов, Қандим газни қайта ишлаш мажмуаси муҳандиси Шаҳзод Қурбонов, нефть-газ соҳаси фахрийси Комил Фозилов ушбу сана мамлакатимиз учун тарихий кун экани, чўлдаги мўъжизага айланган ушбу мажмуа Ўзбекистонда ҳудудлар иқтисодиётини ривожлантириш, инсон манфаатларини таъминлашга қаратилаётган ислоҳотларнинг натижаси эканини таъкидлади.\nШундан сўнг Қандим газни қайта ишлаш мажмуаси фаолиятига старт берувчи рамзий тугма босилди…\nБухоро вилояти катта саноат, илмий-техникавий ва интеллектуал салоҳиятга эга. Бу ўз навбатида янги мажмуани самарали ишлатиш учун замин яратади. Янги корхона вилоят иқтисодиёти учун ўзига хос локомотив бўлибгина қолмасдан, бутун мамлакатимизни углеводород маҳсулотлари билан таъминлаш тизимини тубдан яхшилаш ва экспорт ҳажмини ошириш имконини беради. Давлатимиз раҳбарининг 2016 йил 28 сентябрдаги «2016 – 2020 йилларда углеводород хом ашёсини чуқур қайта ишлаш негизида экспортга йўналтирилган тайёр маҳсулотлар ишлаб чиқаришни кўпайтириш чора-тадбирлари тўғрисида»ги қарори асосида бу борадаги ишлар изчил ривожлантирилади.\nУмумий қиймати 3 миллиард доллардан зиёд ушбу улкан лойиҳада Жанубий Кореянинг «Хюндай инженеринг» компанияси асосий қурувчи-пудратчилардан бўлди. Ҳеч шубҳасиз, бу янги саноат комплекси нафақат Ўзбекистон, балки Марказий Осиё минтақасидаги ноёб саноат объектларидан бирига айланди.\n– Биз бугун жуда муҳим воқеага гувоҳ бўлдик, – деди Россия Федерациясининг Ўзбекистондаги Фавқулодда ва мухтор элчиси Владимир Тюрденев. – Мен икки йил аввал мана шу мажмуа пойдеворига тамал тоши қуйилган кунни мамнуният билан эслайман. Россиянинг «Лукойл» ва Кореянинг «Хюндай инженеринг» компаниялари катта қизиқиш билдирган мазкур лойиҳа ҳамкорликнинг истиқболли йўналишларини ривожлантиришда муҳим босқичдир. қандим лойиҳаси Ўзбекистон иқтисодиётида муҳим аҳамият касб этади. Зеро, Президент Шавкат Мирзиёев алоҳида таъкидлаганидек, Ўзбекистон фақат табиий хомашёси билан чекланмай, уни чуқур қайта ишлашда Қандим мажмуаси катта имконият яратади.\n– Мазкур улкан саноат корхонаси Ўзбекистон, Россия ва Корея Республикаси муваффақиятли ҳамкорлигининг намунавий лойиҳасидир, – деди Корея Республикасининг мамлакатимиздаги Фавқулодда ва мухтор элчиси Квон Ёнг У. – Қандим мажмуаси Ўзбекистонда газдан унумли фойдаланиш, уни экспорт қилиш кўрсаткичлари ошишига салмоқли ҳисса қўшади. Ўйлайманки, муваффақиятли амалга ошган ушбу лойиҳа бошқа соҳаларни модернизация қилиш ва ривожлантириш жараёнида кореялик инвесторларнинг иштироки ошишига катта туртки беради.\nХулоса қилиб айтганда, Қандим газни қайта ишлаш мажмуасининг ишга туширилиши Ўзбекистонда газ конларини ўзлаштиришда янги босқични бошлаб берди. Ўзбекистон иқтисодиётининг етакчи тармоқларидан бири бўлган нефть-газ соҳаси ривожи мамлакатимиз иқтисодий юксалиши ва халқимиз фаровонлиги янада ошишида муҳим омил бўлади.\nБугунги кунда Ўзбекистон нефть-газ саноати нафақат ерости бойликларини қазиб олиш, балки қайта ишлаш ва маҳсулот ишлаб чиқарувчи мажмуалар тизимига айланди. Бу тармоқда саноат юксак даражада ривожланиб, ички ва ташқи бозорда талаб юқори бўлган маҳсулотлар ишлаб чиқариш ва сотиш бўйича қатор йирик корхоналарни бирлаштирди.Ҳозирги босқичда тармоқнинг асосий иқтисодий йўналишларидан бири углеводород хомашёсини чуқур қайта ишлаш ва ундан қўшимча қийматга эга маҳсулотлар ишлаб чиқариш, хорижий инвестицияларни жалб этиш ҳамда экспорт географиясини кенгайтириш ҳисобланади. Бу борадаги лойиҳаларни амалга ошириш учун мамлакатимизга нефть ва газ қазиб чиқаришда етакчи бўлган қатор йирик чет эл компаниялари жалб этилмоқда. Россиянинг “Лукойл” нефть компанияси билан ҳамкорликда “Қандим – Хаузак – Шоди – Кўнғирот” маҳсулот тақсимоти битими доирасида бунёд этилган Қандим газни қайта ишлаш мажмуаси улардан биридир.\nТаъкидлаш жоизки, Қандим газни қайта ишлаш мажмуаси муддатидан 8 ой аввал қуриб битказилди. Бундан роппа-роса икки йил илгари 2016 йил 19 апрелда Қандим газни қайта ишлаш мажмуаси қурилиши бошланишига бағишланган маросим бўлиб ўтган эди. Мажмуа ва инфратузилма объектларини барпо этишда 10 мингга яқин ишчи-мутахассис қатнашди. Корхона фойдаланишга топширилиши билан 2 мингдан ортиқ доимий иш ўрни яратилди.Қандим газни қайта ишлаш мажмуаси таркибига газ қазиб олиш ва йиғиш тизими, иккита газни қайта ишлаш технологик тармоғи, маҳсулотларни ортиш ва ташиш учун терминаллар, магистрал газ қувури орқали табиий газни экспорт қилиш ҳамда муҳандислик ва энергоресурслар билан таъминлаш қурилмалари киради. Бу ерга газ иккита табиий газ йиғиш пунктига бирлаштирилган 114 қудуқдан келади.\nМажмуанинг ишга туширилишига бағишланган маросимда Россия Федерацияси энергетика вазири Александр Новак, “Лукойл” компанияси президенти Вагит Алекперов, дипломатик корпус, давлат ва жамоат ташкилотлари вакиллари, завод ишчи-муҳандислари, ёшлар, миллий ва хорижий оммавий ахборот воситалари ходимлари иштирок этди.Маросимда Ўзбекистон Республикаси Президенти Шавкат Мирзиёев нутқ сўзлади.\nДавлатимиз раҳбари Ҳаракатлар стратегиясига мувофиқ амалга оширилаётган ишлар саноатнинг етакчи йўналишларини изчил ривожлантиришга хизмат қилаётгани самарасида ёқилғи-энергетика тармоғига тўғридан-тўғри хорижий инвестициялар фаол жалб этилаётганини таъкидлади. Хусусан, Қандим газни қайта ишлаш мажмуаси Ўзбекистон билан Россия ҳамкорлиги барча соҳаларда жадал ривожланиб бораётганининг ёрқин намунаси эканини қайд этди.Россия Федерацияси Президенти Владимир Путиннинг табригини ушбу мамлакатнинг энергетика вазири Александр Новак ўқиб эшиттирди.\n“Лукойл” компанияси президенти Вагит Алекперов, Қандим газни қайта ишлаш мажмуаси муҳандиси Шаҳзод Қурбонов, нефть-газ соҳаси фахрийси Комил Фозилов ушбу сана мамлакатимиз учун тарихий кун экани, чўлдаги мўъжизага айланган мазкур мажмуа Ўзбекистонда ҳудудлар иқтисодиётини ривожлантириш, аҳоли фаровонлигини юксалтиришга қаратилаётган ислоҳотларнинг натижаси эканини таъкидлади.Шундан сўнг Қандим газни қайта ишлаш мажмуаси фаолиятига старт берувчи рамзий тугма босилди.\nХулоса қилиб айтганда, Қандим газни қайта ишлаш мажмуасининг ишга туширилиши Ўзбекистонда газ конларини ўзлаштиришда янги босқични бошлаб берди. Ўзбекистон иқтисодиётининг етакчи тармоқларидан бири бўлган нефть-газ соҳаси ривожи мамлакатимиз тараққиёти ва халқимиз фаровонлиги янада ошишида муҳим омил бўлади.Давлатимиз раҳбари мажмуанинг технологик жараёнини кўздан кечирди. Лаборатория ва марказий бошқарув пультида бўлди.\n“Навоийазот” акциядорлик жамияти 1964 йилда ишга туширилган. Корхонада қишлоқ хўжалиги, нефть-газ тармоғи, энергетика ва тоғ-кон саноати эҳтиёжи учун 70 дан ортиқ турдаги маҳсулот ишлаб чиқарилади. Вақт ўтиши билан технологик ускуна ҳамда қурилмалар жисмонан ва маънан эскирди. Кўп миқдорда электр энергияси ва бошқа табиий ресурсларни сарф қилиш эвазига маҳсулот ишлаб чиқара бошлади. Яъни фойдали иш коэффиценти бугунги даврга умуман мос келмай қолди. Бу жиҳатлар эътиборга олиниб, корхонада босқичма-босқич модернизация ишлари амалга оширилмоқда.Хусусан, жамият ҳудудида учта йирик инвестицион лойиҳа – Поливинилхлорид (ПВХ), каустик сода ва метанол ишлаб чиқариш, Аммиак ва карбамид ишлаб чиқариш ҳамда Азот кислотаси ишлаб чиқариш корхоналари қурилиши қизғин давом этмоқда. Ушбу корхоналарга замонавий, тежамкор технологик ускуналар ўрнатилади.\nПрезидентимиз янги объектлардаги бунёдкорлик ишлари билан танишди, қурувчилар, хорижлик инвесторлар билан мулоқот қилди.Поливинилхлорид (ПВХ), каустик сода ва метанол ишлаб чиқариш лойиҳасининг умумий қиймати 500 миллион АҚШ долларидан ошади. Қурилиш ишларини Хитойнинг “China CAMC Engineering CO. LTD” ва «HQC (Shanghai)» компаниялари консорсиуми ҳамда юртимиз мутахассислари амалга оширмоқда.\nКорхона фойдаланишга топширилгач, йилига импорт ўрнини босувчи 100 минг тонна поливинилхлорид, 75 минг тонна каустик сода, 300 минг тонна метанол тайёрланади. 900 дан ортиқ иш ўрни яратилади. Маҳсулотнинг 50 фоиздан зиёдини экспорт қилиш кўзда тутилган.Қурилиш ишларида 197 замонавий техника, 1280 ишчи меҳнат қилмоқда. Корхонани малакали ходимлар билан таъминлашга ҳам алоҳида эътибор қаратилаётир. Бу ерга ўрнатиладиган замонавий ускуналарни бошқариш учун мамлакатимиздаги олий таълим муассасаларида муҳандис-технолог, механик, энергетик, иқтисодчи ва дастурчилар тайёрланяпти. Ишчиларнинг асосий қисми Навоий шаҳридаги касб-ҳунар коллежларида тайёрланади.\nДавлатимиз раҳбари бу каби йирик ишлаб чиқариш корхоналарининг мамлакатимиз иқтисодиётидаги ўрни ҳақида тўхталиб, қурилиш ишларини тез ва сифатли якунлаш бўйича мутасаддиларга топшириқлар берди.“Навоийазот” акциядорлик жамиятининг мавжуд энергия сарфи юқори бўлган аммиак ишлаб чиқариш 1-2 навбатларини эксплуатациядан чиқариш кўзда тутилган. Хусусан, Аммиак ва карбамид ишлаб чиқариш бўйича умумий қиймати 985 миллион доллар бўлган лойиҳа амалга оширилмоқда. Қурилиш ишлари якунлангач, бу ерда йилига 660 минг тонна аммиак, шунингдек, 577,5 минг тонна карбамид олиш, улардан тайёрланадиган минерал ўғитлар турини ошириш имконияти пайдо бўлади. 500 га яқин иш ўрни яратилади.\nЯпониялик ҳамкорлар (“Mitsubishi Heavy Industries, Ltd”, “Mitsubishi Corporation” компаниялари) билан биргаликда барпо этилаётган мажмуани 2020 йилда фойдаланишга топшириш режалаштирилган.Акциядорлик жамиятининг азот ишлаб чиқариш бўйича эски 1-2 навбатлари ҳам эксплуатациядан чиқарилмоқда. Яъни келаси йили яна бир лойиҳа – Азот кислотаси ишлаб чиқариш мажмуаси қурилишини ниҳоясига етказиш режалаштирилган. Техник иқтисодий асосларга мувофиқ умумий қиймати 216,6 миллион долларга тенг ушбу ишлаб чиқариш объекти Швейцариянинг “CASALE SA” компанияси томонидан бунёд этилмоқда. Бу ерда йилига 500 минг тонна маҳсулот тайёрлаш мумкин бўлади, 122 та иш ўрни яратилади.\nМатназар Элмуродов, Зиёдулла Жонибеков, Аъло Абдуллаев (сурат), Оқил Ғуломов (сурат), ЎзА\nNext story Қизиқарли математика дарси ўқувчиларга манзур бўлди\nPrevious story Инновацион ғоялар туризм ривожига хизмат қилади


Пластикдан 100 млн. сўм ечиб олган «валютафуруш» қўлга тушди\nПластикдан 100 млн. сўм ечиб олган...\n07.02.2019 18:54 0 2268\nДепартаментнинг Тошкент вилояти бошқармаси ходимлари томонидан Тошкент кичик халқа йўлида ўтказилган тезкор тадбирда, фуқаро С.С. фуқаро С.Х.га жами 10.000 АҚШ долларини, ҳар бир АҚШ долларини 8 500 сўмдан ҳисоблаб сотишга келишиб, эвазига унинг пластик картасидан 100 млн. сўм маблағни ечиб олган вақтида ашёвий далиллар билан ушланган.\nБош прокуратура матбуот хизмати хабар беришича, мазкур ҳолат юзасидан С.С.га нисбатан Ўзбекистон Республикаси Жиноят кодексининг 177-моддаси 3-қисми «б» банди билан жиноят иши қўзғатилиб, тергов ҳаракатлари ўтказилмоқда.\nвалютафуруш АҚШ доллари пластик\nҲуқуқ 09/01, 18:28\nХориж 24/12, 11:00\nТюбингем Германияда пластикка солиқ солинадиган илк шаҳар бўлади\nҲодиса 08/10, 23:08


Қозоғистонда 2025 йилга бориб агросаноат соҳасига 4,4 триллион тенге сармоя киритилади\n14 Декабрь 13:32\nNUR-SULTAN. Кazinform – 2025 йилга бориб агросаноат соҳасига 4,4 триллион тенге сармоя киритилади. Бу ҳақда бугун Ҳукумат йиғилишида Қозоғистон Бош вазири Aсқар Мамин маълум қилди, дея хабар беради Kazinform мухбири.\n«Бу йил жаҳон қишлоқ хўжалиги учун оғир бўлди. Бунга узоқ давом этган пандемия ва ёмон об-ҳаво сабаб бўлди. Талабнинг тикланиши глобал озиқ-овқат инфляциясининг сезиларли даражада ошишига олиб келди. Бирлашган Миллатлар Ташкилоти маълумотларига кўра, жорий йилнинг ноябр ойида озиқ-овқат нархлари индексининг ўсиши йиллик даражаси 27,3 фоизни ташкил этди. Буларнинг барчаси озиқ-овқат маҳсулотларига жаҳон талаби ва унинг нархи ошишига олиб келди», - деди Бош вазир.\nШу билан бирга, Бош вазир мутахассисларнинг фикрига кўра, 2050-йилга бориб озиқ-овқатга бўлган талаб 70 фоизга ошишини айтди.\nУмуман олганда, агросаноат соҳасини янада ривожлантириш мақсадида 934 та инвестиция лойиҳасини амалга ошириш режалаштирилган. Улар 2025 йилгача соҳага 4,4 триллион тенге инвестицияларни жалб қилади», — деди Aсқар Мамин.\n#ҚР Бош вазири #Озиқ-овқат


Қозоғистонда коронавирус қурбонлари хотирасига 13 июлда мотам эълон қилинди\nҚозоғистон президенти Қасим-Жомарт Тоқаев халққа қилган мурожаатида 13 июлни коронавирус эпидемиясининг қозоғистонлик қурбонлари хотираси учун миллий мотам кун дея эълон қилди.\n"Касаллик қозоғистонликларни ҳаётдан олиб кетишда давом этмоқда. Расмий маълумотлар ортида юзлаб оилаларнинг фожиаси турибди: кимдир отасидан, онасидан, ака-укасидан, опа-синглидан, ўғли ва қизидан айрилди. Бу барчамиз учун умумий фожиадир. Шу куни ҳар биримиз қаерда бўлишимиздан қатъий назар марҳумлар хотирасини ёдга олишимизга ишонаман", деди Қозоғистон президенти.\nТокаев қадрдонлари ва яқинларидан айрилган фуқароларга таъзия билдирди, ҳамда халқ бошига тушган синовлар олдида қозоғистонликларни маъсулиятли бўлишга, чидамлиликка ва хотиржамликка чақирди. Унинг айтишича, фуқаролар "таслим бўлмасликлари, тушкунликка тушмасликлари ва бефарқ бўлмасликлари керак". "Биз кулфат вақтида ҳеч кимни ташлаб қўймаймиз ва ҳар бир қозоғистонликнинг ҳаёти ва саломатлиги учун курашамиз", – деди давлат раҳбари.\nРасмий маълумотларга кўра, Қозоғистонда эпидемия даврида 51 мингдан ортиқ киши касалликка чалинди, 264 киши вафот этди. Мамлакатда эпидемиянинг иккинчи тўлқини бошлангани боис 5 июлдан бошлаб карантин чоралари кучайтирилди.\nҚозоғистон президенти ўз нутқида коронавируснинг иккинчи тўлқини ва зотилжам касаллигининг бирданига ошиб кетишига гўёки Соғлиқни сақлаш вазирлигининг собиқ раҳбарлари томонилан қўйилган «тизимли хатолар натижаси», шунингдек мамлакат аҳолисининг оммавий равишда карантин чораларига риоя этмагани ва вилоят ҳокимларининг сусткашлиги сабаб бўлганини таъкидлаб ўтди.\nУнинг айтишича, қайтадан карантин чораларининг кучайтирилиши туфайли вазиятнинг барқарорлашуви аломатлари кўзга ташланмоқда. Аммо "хурсанд бўлишга вақт эрта", чунки "коронавирус хавфини эътиборсиз қолдириб бўлмайди", "буни оддий грипп деб ўйлаш хатодир", деди Қозоғистон раҳбари.\nТоқаев яқин орада дорилар етишмаслиги билан боғлиқ муаммо ҳал бўлишига ваъда берди. У фуқароларга мурожаат қилар экан ваҳимага берилмасликка чақирди ва тиббиёт жиҳозларини аввалдан сотиб олмасликларини сўради. Унинг айтишича, дори-дармон, ИВЛ аппаратлари сотиб олиш, шунингдек тиббиёт ходимларини раҳбатлантириш ва бошқа чоралар учун камида150 миллиард тенге йўналтирилади. Маблағларнинг ишлатилиши алоҳида назоратда бўлади.\n"Айрим виждонсиз ишбилармонлар мураккаб вазиятдан фойдланиб қолишга ва пул ишлаб олишга уринмоқда. Улар томонидан сунъий ажиотаж уюштирилмоқда ва атайлаб тиббиёт препаратларининг нархи кўтарилмоқда. Менинг топшириғимга кўра ҳуқуқ тартибот идоралари дори-дармонлар билан чайқовчилик қилувчи шахсларни жавобгарликка торта бошлади", – деди Тоқаев.\nҚасим-Жомарт Тоқаев ўз сўзига қўшимча қилар экан, айрим шахслар "сиёсий ўйин қилмоқда, миш-мишлар тарқатмоқда, турли таклифлар ва мурожаатлар билан вазиятни қиздирмоқда, шу тариқа жамиятда низо келтириб чиқаришга уринмоқда", деди. Тоқаев кимни назарда тутаётганига ойдинлик киритмади, аммо «бу каби манипуляция ўта хавфли эканини, шу сабабли ҳуқуқий баҳо берилишини» таъкидлади.


Мирободлик тадбиркорлар ободонлаштиришга жалб қилинмоқда\n26 январ 2021, Тошкент вақти: 17:41\nМирободлик тадбиркорлардан ишхонасига яқин жойларни мана шундай майсазорга айлантириш сўралмоқда.\nТошкентнинг Миробод туманида рўйхатдан ўтган ва бу ерда идора, дўкон ёки кафе кабиларга эга бўлган тадбиркорлар туман ҳокимияти томонидан чор-атрофни ободонлаштириш ишларига сафарбар қилинаяпти.\nБу ҳақда Озодликка маълум қилган, аммо овози эшиттирилишини истамаган тошкентлик тадбиркорга кўра, кеча уларга ободонлаштириш учун ер ажратиб бериш илтимоси акс этган ва Миробод тумани ҳокими Ашрабхон Тошхўжаев номига ёзилган мактуб намунаси тарқатиб чиқилган.\nСуҳбатдошимизга кўра, бундан аввалроқ Мирободдаги кўпчилик тадбиркорлар ҳокимиятга мажлисга чақирилган ва уларга ишхонасига яқинроқ жойни ободонлаштириш учун расмийлаштириб олиш тавсия қилинган. Айни пайтда тадбиркорларга ажратиб берилажак жойга улар ҳеч қанақа иншоот қуролмаслиги ҳам уқтирилган.\nТошкентлик тадбиркор ҳокимиятнинг бу тавсияси ортидан ўз зиммасига 10 та арча олиб экиш ва бир неча ўн квадрат метрни майсазорга айлантириш мажбурияти юкланганини, бу иш учун ҳозирнинг ўзида 1,5 миллион сўм сарфлаб қўйганини айтади.\nЁн-атрофида кўкаламзорлаштирадиган жой бўлмаган тадбиркорларга эса ўзларига яқин ҳудудни мунтазам равишда тозалаб, аввал экилган дарахтларни парвариш қилиб туриш топширилган. Зиммасига шундай вазифа тушган “Наврўз Баҳор” кафеси хизматчиси ҳам Миробод туман ҳокимиятидан куни кеча шу мазмунда хат олинганини айтади.\n- Хат берилган, бўлиб олиб, тозалаяпмиз у ерларни. Қилаяпмиз, бошқа нима қиламиз? Бўлмаса, бўлмайди, барибир кимдир қилиши керак-ку. Ҳудуд каттароғу, барибир қилаяпмиз – катта кўчагача тозалаяпмиз. Ҳокимият айтганидан кейин биз: “йўқ, қилмаймиз” деб айтолмаймиз. Ҳокимиятнинг вазифаси-ку буни айтиш бизга. Тозаламасак ҳам бўлмайди, бу ўзимизга ҳам керак, - дейди “Наврўз Баҳор” кафесининг исмини айтмаган хизматчиси.\nТуманда ишлаётган тадбиркорларга ободонлаштириш бўйича хат тарқатилганини Миробод туман ҳокими 1-ўринбосарининг ёрдамчиси Зафар Мирзиёдов ҳам тасдиқлади, аммо буни амалга ошириш мажбурий эмаслигини таъкидлади.\n- Бу мажбурий эмас. Буни корхоналарга тарқатишдан мақсад – қайси корхона олдида бўш жой бўлса, 574 билан (Тошкент шаҳар ҳокимиятининг 2011 йил 7 сентябрида чиқарилган 574-сонли қарорини назарда тутмоқда – таҳр.) бизга келади, мана шу намунадаги хатни ёзиб келади ҳокимнинг номига. Кейин ҳоким бу ёқда қарор чиқариб, шу жойни “желтый кадастр” қилиб бириктириб берамиз шу корхонага, улар шу жойни ободонлаштириб, ўзи қараб туради.\nОзодлик: Ҳокимият солиқдан тушган тушумлар ёки шаҳар бюджети ҳисобидан ободонлаштирса бўлмайдими шу ишни тадбиркорларга юкламасдан?\n- Ҳозир ўзингиз кўриб турибсиз – ободонлаштириш борган сари қийинлашиб кетаяпти. Қилаяпмиз қўлдан келганча, энди бу ёрдам сифатида қилинаётган нарса. Бундан корхонага ҳам яхши-ку ёнини ободонлаштириб, чиройли қилиб қўйса. Кўпчилик келаяпти шундоғам “Мана бу жойни менга бириктириб беринг, дарахт экиб, чиройли қилиб қўяман” деб.\nОзодлик: Энди бунга бировда маблағ бор, бировда маблағ йўқ, қандай қилади маблағи йўқлар...\n- Мен сизга айтаяпман-ку “мажбурий эмас” деб. Ҳозир буларга ким айтибди “мажбурий” деб? Масалан, биз ўзимиз тарқатганимиз ҳам йўқ, бизда округ раҳбарлари бор. Шу округ раҳбарларига айтилган: “574-қарор бўйича корхоналар олдида бўш жой бўлса, хат билан чиқсин, ўша ерни бириктириб берамиз” деб, уларга хат намунаси ҳам берилган, - дейди Миробод туман ҳокимияти вакили Зафар Мирзиёдов.\nМақола бошида зикр этганимиз тошкентлик тадбиркор Озодлик билан суҳбат чоғида ҳокимият хатини тарқатиб юрган масъуллар “ободонлаштиришдан бош тортган тадбиркор зиёратига солиқчи ва бошқа текширувчилар келиб қолиши мумкин”лигидан огоҳлантирганларини ҳам айтганди. Туман ҳокимияти вакили Зафар Мирзиёдов эса бу борада ҳокимиятдан ҳеч қанақа кўрсатма бўлмаганини, агар бундай таҳдидлар қилинган бўлса, бу фақат хат тарқатувчиларнинг шахсий ташаббуси билан қилинганини айтади.\n- Биз ҳеч қанақа кўрсатма бермаганмиз, чунки “бу мажбурий эмас” деяпман-ку сизга. Биз шунчаки таклиф билан чиққанмиз “тадбиркорлар билиб қўйсин” деб. Мана ҳозир кафелар очилаяпти. Кафенинг кўча тарафи уларга бириктирилмайди. Ўша ерларни ободонлаштириш учун қонуний қилиб, расмийлаштириб бераяпмиз 574-қарор бўйича, - дейди Зафар Мирзиёдов.\nОвози эшиттирилмаслиги шарти билан гапирган тошкентлик тадбиркор эса туман ҳокимиятининг бу ҳаракатида “билвосита солиқ” ундириш истагини кўради.\n“Чунки бизга бириктириладиган ва биз фойдалана олмайдиган жойлар учун уч баробар ер солиғи тўлашимиз керак экан. Бунинг устига, арча кўчатлари ва “Canada Green” деб аталадиган газон ётқизишимиз учун ёнимиздан аллақанча пул сарфлаймиз ва бу билан яна кимнингдир бизнесининг гуллашига ҳисса қўшамиз. Кўчатлар ё майсазор қуриб қолса, яна янгисини сотиб оламиз. Сўнгги йилда Мирободда масъулияти чекланган жамият ёки хусусий тадбиркор сифатида ишлаётган 10 мингта субъект ўз фаолиятини тўхтатди. Улардан давлатга тушаётган пул тўхтаб қолгани учун ҳам ҳокимият ишлаётган бошқа тадбиркорлар учун шунақа “яширин солиқ”ларни ўйлаб топаяпти, - дейди тошкентлик тадбиркор суҳбатдошимиз.


Чиллаки чиллакидан ранг олмоқда\n01 декабр 2020, Тошкент вақти: 13:28\nОзода Раҳмон аввал тожик¸ сўнгра Америка университетида таҳсил олган.\nТожикистон президенти Имомали Раҳмон иккинчи қизи Озодани Ташқи ишлар вазири ўринбосари этиб тайинлади. Бу янгилик кўпчилик ëдига қадим ўзбек мақолларини туширмай қолмади.\nТожикистон Ташқи ишлар вазирлиги матбуот хизмати бошлиғи Давлат Назрий Озода Раҳмон мамлакат ташқи сиёсатининг қайси жабҳасини бошқаришига оид саволимизни очиқ қолдирди.\nМаълумотларга кўра, Озода Тожикистон миллий университетининг Ташқи алоқалар факультетини битирган ва бир муддат Вашингтондаги Жоржтаун университетида ҳуқуқ бўйича таълим олиб қайтган.\nАҚШдан қайтган Озода Раҳмон бундан роса икки йил аввал, 2007 йил сентябрида Тожикистон Ташқи ишлар вазирлигининг консуллик хизматига бошлиқ этиб тайинланган.\nПрезидентнинг иккинчи қизи 33 ёшда бўлиб, рус ва инглиз тилларида эркин сўзлашади.\nОзода Раҳмоннинг ёш бўлишига қарамай, мансаб пиллапояларидан юқорилаб бораётгани тожик жамиятида турлича талқин қилинмоқда.\nКузатувчи Рашид Ғани Абдулло Тожикистоннинг Қозоғистон ва Ўзбекистондан ўрнак олиб давлатни бошқариш сиёсатида кўпроқ ёшларга ўрин бераётганини олқишлайди.\n- Ҳозир давр ёшларники, уларнинг келиб чиқиши ёки насабидан қатъий назар. Бизнинг қўшниларимиз Ўзбекистон ва Қозоғистон кўп соҳаларда, хусусан, иқтисодда биздан илғорлиги ҳам бу мамлакатлар давлат идораларини ёшлар бошқараётганида. Улардаги кўплаб лавозимларни ёши 50, ҳатто 40 дан пастроқ бўлган ёшлар эгаллаган. Одатда, ёши 50 дан юқори бўлган кишилар бозор иқтисодиёти шароитига мослаша олмайдилар. Шуни назарга олган ҳолда, ёшларга ўрин бериш лозим. Озода Раҳмоннинг ҳам сиёсат майдонига кириб келиши айни муддао. Албатта, унинг давлат ташқи сиёсатига аралашиши бизнинг қўшнилар билан, хусусан, Ўзбекистон билан муносабатларимизнинг яхшиланишига хизмат қилади, деган умиддамиз, дейди бу кузатувчи.\nПрезидентнинг иккинчи қизи 2007 йил консуллик хизматини бошқаришга киришгач, Ўзбекистоннинг Тожикистондаги консуллик хизмати Озода Раҳмонга расман мурожаат этиб, келгусидаги ўзаро ҳамкорлик борасида суҳбатлашишни таклиф қилган. Аммо Ўзбекистон собиқ консули Миродил Абдураззоқов Озодлик билан суҳбатда ўз таклифи узоқ вақт эътиборсиз қолдирилганидан шикоят қилган эди.\nМустақил таҳлилчи Ражаб Мирзо Тожикистон президенти қизининг ташқи сиёсатга жалб этилиши Ўзбекистон президенти Ислом Каримов сиёсатига тақлиддан ўзга нарса эмас, дея мулоҳаза билдиради.\n- Бу Марказий Осиё давлат раҳбарлари ўртасидаги мусобақа. Улар ким кўпроқ ўз фарзандларини сиёсат майдонига торта олишларини намоён қилишмоқда. Айни вазифани Ўзбекистонда яқинларгача Каримовнинг тўнғич қизи Гулнора Каримова эгаллаган эди. Бундай ҳолатларни минтақанинг бошқа давлатлари тажрибасида ҳам учратиш мумкин. Марказий Осиё давлат раҳбарлари орасида авлодига тахтни мерос қилиб қолдириш анъана тусига кирмоқда, дейди мустақил таҳлилчи.\nРажаб Мирзо Озода Раҳмон давлат ташқи сиёсатидаги тажрибасизлиги боис унинг бу лавозимга тайинланиши кутилган натижалар беришига ишонмаслигини айтади.\nТожикистон Социал-демократик партияси раиси ўриносари Амният Абдуназаров Тожикистон президенти икки мақсадда ўз фарзандлари ва яқинларини давлат идоралари раҳбарлик лавозимларига тайинлаётганини таъкидлайди.\n- Аввало президент бугун ўз атрофидагиларга ишонмай қўйган, хусусан, парламентга. Чунки парламентда унинг сиёсатига зид доиралар вакиллари анчагина. Иккинчидан, ўша ишончсизлик ортидан мамлакат хавфсизлигини таъминлаш мақсадида ўз яқинлари ва фарзандларидан иборат команда тузаётир. Менимча, бу жорий қонунлар, Конституциямиз ва қолаверса, тожик халқига нисбатан ўта ҳурматсизликдир, дейди Амният Абдуназаров.\nЖорий йил 5 октябрида 57 ёшни қаршилайдиган Имомали Раҳмоннинг етти қизи ва икки ўғли бор. Унинг катта ўғли Рустам Имомали аввалроқ Тожикистон Ëшлар қўмитаси раисига муовин этиб тайинланган эди.\nПрезидентнинг айрим яқинлари ҳам давлат идораларида муҳим лавозимларини эгаллаган. Жумладан, президентнинг куёвларидан бири Тожикистон Молия вазири ўринбосари, яна битта куёви Тожикистон Иқтисодий биржаси раиси, бошқа бир куёви эса Тожикистоннинг Қозоғистондаги элчиси бўлиб ишлайди.